ועדת החינוך, התרבות והספורט, כנסת 19, פרוטוקול מספר 184>, 2014-05-12 11:05

דוד צור: בוקר טוב לכולם.

דוד צור: אנחנו מתכבדים לפתוח את המושב.

דוד צור: תראו איזו חשיבות אנחנו מייחסים לנושא הזה של אלימות במגרשים, נושא אתו אנחנו פותחים את ישיבות ועדת החינוך.

דוד צור: ביקש היושב ראש שנקיים דיון בנושא.

דוד צור: אני קודם כל מתנצל מראש על זמן ההתרעה הקצר שניתן לכולם אבל הוא ניתן לכולנו.

דוד צור: אני מאוד מכבד את העובדה שעשיתם את המאמץ והגעתם למרות הזמן הקצר שניתן לכם.

דוד צור: אני יודע שהיה קושי מסוים בהכנת הנתונים והבאתם, אם כי אלה נתונים שכבר דיברנו עליהם בעבר וביקשנו להכין אותם לדיונים קודמים.

דוד צור: אנחנו חושבים שהנושא הזה - גם כי אנחנו מאוד מתקרבים לסיום העונה כאשר בכדורגל בפועל היא הסתיימה.

עמרם מצנע: לא.

עמרם מצנע: יש עוד.

דוד צור: אני מזכיר לכם, כבוגר כדוריד וכדורסל, שיש לנו עוד ענפי ספורט חוץ מכדורגל ואני מבקש לייחס להם חשיבות לא פחות מאשר לכדורגל.

<עדנה בקנשטיין: מה עם ג'ודו?

דוד צור: ודאי.

דוד צור: בג'ודו מרביצים בכל מקרה.

דוד צור: האלימות מובנית.

<עדנה בקנשטיין: עם הכשר.

דוד צור: ראינו תופעות לא פשוטות גם העונה למרות שאנחנו מנסים לטפל גם בנושאים האלה כמו חוק הספורט שהיה בוועדה, חוק שנוגע לוועדה בה אנחנו מטפלים בנושא האלימות וכמו הכנס היפה שארגנתם שזה בהחלט המקום להרחיב אותו ואולי בפעם הבאה אורי יתייחס גם לזה מבחינת מנהלי האירועים.

דוד צור: היה שם צימאון גדול יותר לבצע איזה סוג של פאנל וכן הלאה ואם אנחנו יכולים לתרום בעניין הזה, אנחנו בוודאי נשמח לכך.

דוד צור: נשמע קצת נתונים מהמשרד לביטחון פנים.

דוד צור: אני אומר לכם כמה נתונים שמאוד חשוב לנו להבין אותם.

דוד צור: בעקבות חוק הספורט הייתה ציפייה, ודיברנו על כך גם בדיונים הקודמים, שגם מבחינת הסד"כ המוקצה לאבטחה במגרשים ילך ויצטמצם ככל שבעצם נוכל להיטיב עם סדרי האבטחה במגרשים באופן כזה שאולי ייתר חלק גדול מהפעילות המשטרתית או הפעילות האבטחתית, ולא כך הדברים בהכרח מבחינת נתונים.

דוד צור: באמת יש ירידה מאוד משמעותית שהייתה אולי בשנה הראשונה אבל מאז פחות או יותר המספרים התייצבו אבל אם יש לכם מספרים אחרים שמראים שאני טועה, אני אשמח לשמוע על כך.

דוד צור: היינו רוצים לשמוע לגבי אכיפה, תיקים, כמות כתבי אישום, הרחקות ושאר פעולות אכיפה שנעשו על ידי המשטרה ומשרד המשפטים.

דוד צור: אני מבין שמשרד המשפטים לא נוכח כאן.

דוד צור: כמובן נקיים עוד דיון בסיום כלל המשחקים כך שתוכלו להגיע קצת יותר מוכנים.

דוד צור: לגבי המשטרה, אני מזכיר לכם שנקיים דיון לגבי הנושא של הקמת היחידה, שגם זאת עבודת מטה שנאמר לי על ידי ראש אג"ת שהיא די הושלמה.

דוד צור: הוא תוצג ונשמע את המשמעויות הכספיות והחוקיות.

דוד צור: אני אשמח אם יושב ראש ועדת החינוך יאמר כמה דברים עתה כי הוא לא יוכל להישאר אתנו למשך כל הדיון.

עמרם מצנע: אני מודה ליושב ראש ועדת המשנה, ועדה משותפת לוועדת החינוך ולוועדת הפנים.

עמרם מצנע: אני מבין שהנוכחות של חברי הכנסת היא בהתאם לנוכחותם גם בוועדות אחרות.

עמרם מצנע: זאת ועדה חשובה לנושא שבהחלט מטריד מאוד את הציבור הישראלי בכלל וכמובן את ציבור חובבי הספורט והספורטאים בפרט.

עמרם מצנע: יש בעיה שאני מניח שאתם דנים בה שקשורה בסופו של דבר ביכולת האכיפה.

עמרם מצנע: אני חושב שחוקים, תקנות וכללים, יש בהם צורך – בזה אנחנו תמיד טובים, בחקיקה – אבל הבעיה היא באכיפה, ביכולת באמת ליצור הרתעה כזאת שמי שחוצה את גבול המותר בין התנהגות של אוהדים ופעילויות כאלה ואחרות לבין אלימות, גזענות, הסתה וכל הדברים האחרים, צריך לדעת שבסיכוי גבוה מאוד הוא ייענש, יורחק מהמגרשים או בכל דרך אחרת.

עמרם מצנע: מדינות שהיו פעם אלימות מאוד במגרשי הספורט, די צמצמו את התופעה הזאת.

עמרם מצנע: נדמה לי שאנחנו, שאמנם חיים בחברה שיש בה עודף אלימות ועודף גזענות והסתה בתחומים השונים, צריכים לעשות גם בתחום הזה הרבה יותר.

עמרם מצנע: אני מאחל לכם שתביאו בפנינו בסופו של דבר הצעות קונקרטיות שמחברות את כל הגורמים שפעילים בנושא הזה כדי לעקור את התופעה הזאת מהשורש.

דוד צור: הערת ביניים לגבי הקמפיין הזה של הסלבריטאים שראיתי בחוץ שהוא יפה מאוד.

דוד צור: עצר אותי בדרך חבר הכנסת טיבי ואמר כמנהגו, בעקיצה, שהוא מניח שפנינו לכל הסלבריטאים הערבים ולא מצאנו אפילו אחד שיהיה מוכן להשתתף בקמפיין הזה.

דוד צור: לא ידעתי מה להשיב לו.

עמרם מצנע: יכולת לבקש ממנו את רשימת הסלבריטאים הערבים.

דוד צור: אני בטוח שיש.

דוד צור: אני מציע שאולי באמת אפשר לפנות לאחד או שניים שבטח יסכימו.

דוד צור: אני לא יודע מי מארגן את הקמפיין הזה וזאת לא הכנסת.

<יהודית גידלי: המשרד לביטחון פנים.

דוד צור: יושב כאן נציג של המשרד.

דוד צור: אני חושב שכדאי לקחת את זה לתשומת לבנו.

דוד צור: אם זאת הייתה הערת חבר הכנסת טיבי, זה כנראה צרם להם.

דוד צור: בכל זאת הם מהווים עשרים אחוזים מתושבי מדינת ישראל והם אחינו הערבים.

דוד צור: אני מבקש לפתוח.

דוד צור: אורי, אתה תרצה לתת סקירה לגבי פעולות בעונה?

דוד צור: אגב, הייתי רוצה שתתייחסו קצת לעניין שאמר יושב הראש עמרם מצנע לעניין האלימות המילולית.

דוד צור: ראינו למשל את האירוע של סופו שהוא היה מאוד בולט, אבל זה נכון גם לגבי ההכתרה אתמול של מכבי עם הצעקות ההפוכות על לוזון וכנ"ל לגבי מזרחי תתאבד, שואה וכדומה.

דוד צור: שם יחסית כאילו מכניסים את זה לקונטקסט של מה שבמגרשים מותר והצעקות האלה הן צעקות לכאורה במסגרת הלגיטימי – ואני אומר לכאורה – ולא מתבצעות מספיק פעולות אכיפה בעניין הזה, ולא רק חינוך.

דוד צור: תתייחסו אולי גם לזה.

<עדנה בקנשטיין: אני רוצה להתייחס לזה.

<עדנה בקנשטיין: הייתי נוכחת שם עת זה קרה.

<אורי שפר: כמו שאמרת, אנחנו עדיין לא מסכמים את השנה כי חלק מהפעילויות עדיין נמשכות, אבל החלק הארי של העונה, במיוחד בכדורגל, מאחורינו.

<אורי שפר: ראשית, אנחנו הפעלנו השנה בפעם הראשונה את מבחן התמיכה באמצעותו אנחנו מחלקים תמיכה לארגונים שמבקשים להדביר את האלימות, להילחם באלימות, לחנך את בני הנוער.

<אורי שפר: אני יכול להעיד על כך שהתהליך לא היה פשוט כל ועיקר.

עמרם מצנע: תן דוגמה לארגון כזה.

<אורי שפר: יש לנו למשל שתי קבוצות אוהדים של בני יהודה אם אני לא טועה.

<קריאה: אוסישקין והפועל סחנין.

<אורי שפר: הפועל קטמון.

<אורי שפר: הפועל אוסישקין והפועל קטמון שנמצאו ראויים לקבל תמיכה לפעולות שהם עושים כנגד אלימות, חינוך כל האוהדים, איך מתנהגים במגרש וכולי.

<אורי שפר: יש גם עמותות שעוסקות בטיפוח ערכים בספורט, בהתנהגות הולמת והטמעת פעילות ראויה וחינוכית בבני נוער וגם הן נמצאו ראויות לקבל תמיכה.

<אורי שפר: יחד עם זאת מצאנו גם שבמבחן הנוכחי יצטרכו לעשות עדכון מסוים או עדכונים מסוימים כי נמצאו בו במספר היבטים מצבים שלא מתאימים בדיוק לקבוצות או לעמותות המבקשות תמיכה ועל כן אנחנו יחד עם הלשכה המשפטית ניכנס כעת לפעילות איך להתאים את המבחן יותר טוב, בצורה יותר פשוטה, ללקוחות.

<אורי שפר: צריך לזכור שזאת פריצת דרך.

<אורי שפר: העמדנו לנושא הזה כ-700 אלף שקלים ובהיבט הזה אני חושב שהיינו אנשי בשורה.

<אורי שפר: אגב, גם שינינו תוך כדי תנועה את המבחן ואפשרנו להגיש את הבקשות לתמיכה בשלב מאוד מאוחר כי בהתחלה נקבע שהתמיכה תהיה יחסית נמוכה – אם אינני טועה, כארבעים אחוזים – ובעקבות התערבות של השרה לבנת וגם של השופטת יושבת ראש המועצה, השופטת בדימוס עדנה בקנשטיין, עשינו מעשה ובאישור משרד המשפטים אנחנו תומכים היום אם אני לא טועה בשבעים אחוזים.

<קריאה: 75 אחוזים.

<אורי שפר: ב-75 אחוזים מגובה הפרויקט בו מבקשים את התמיכה.

עמרם מצנע: זה קשור לסעיף שהכנסנו בחוק מועצת ההימורים?

<אורי שפר: כן.

<אורי שפר: המועצה תוכל גם היא לתת תמיכה לנושא מניעת אלימות.

עמרם מצנע: אבל עדיין עוד לא הקציתם שם כסף.

<אורי שפר: המועצה כבר הקצתה כסף בדרכה.

עמרם מצנע: שם יש אפשרות לכסף משמעותי.

<אורי שפר: המועצה הקצתה למשל לעמותה בשם מדינת הכדורגל שמפעילה ליגות חובבניות בכל רחבי הארץ.

<אורי שפר: הפרויקט שלה אושר על ידי המועצה למניעת אלימות וה-טוטו תמך בה.

דוד צור: באופן חריג אפשר לומר שהבעיה כאן היא לא כסף.

דוד צור: זאת אומרת, אנחנו הבנו גם מהדיונים שלנו, גם מהמועצה להסדר הימורים ב-טוטו וגם מהמשרד זה שבסך הכול מוכנים להקצות לא מעט משאבים לתחום הזה של מניעת אלימות.

דוד צור: הבעיה היא שצריך לעמוד בקריטריונים ובפרוצדורה.

דוד צור: יש כאן מצב שבאמת הפרה רוצה יותר להיניק מאשר יש מספיק גופים מתאימים.

<אורי שפר: זה פן אחד של העבודה שלנו במהלך השנה הזאת.

עמרם מצנע: דרך אגב, זה כסף ממועצת ההימורים שלא חייב ללכת לתמיכות בארגונים אלא הוא יכול להיות כסף לפרויקט שאתם תיזמו אותו בנושא גזענות, הסתה וכולי.

<אורי שפר: כך בדיוק זה עובד.

עמרם מצנע: כי אז זה יותר פשוט.

<אורי שפר: כך בדיוק זה עובד.

<אורי שפר: אנחנו מאשרים פרויקטים במסגרת המועצה למניעת אלימות ואז ה-טוטו יודע שהפרויקטים האלה אושרו והם באים ל-טוטו ויכולים לקבל סיוע ממנו.

<אורי שפר: כך זה עובד.

<אורי שפר: כמה קבוצות אושרו על ידי ה-טוטו?

<ניצן בן נתן: שלושה גופים.

<אורי שפר: שלושה גופים קיבלו השנה תמיכה, ב-2013.

עמרם מצנע: היועצים המשפטיים משגעים בעניין של קריטריונים ותהליכים.

דוד צור: אמות מידה.

עמרם מצנע: אני מדבר על פרויקטים שאתם כמשרד תפעילו באמצעות הכסף.

<אורי שפר: בהחלט.

<אורי שפר: אם כן, זה היבט אחד של כל הנושא שבהחלט יש אתו התקדמות גדולה מאוד ומשמעותית.

<אורי שפר: השטח יודע היום שיש משאבים כספיים לעודד תכניות למניעת אלימות.

<אורי שפר: במקביל באמצעות המועצה אנחנו יושבים גם בתחומים שונים ועל זה בוודאי יושבת ראש המועצה תיתן סקירה על מה נעשה במסגרת המועצה.

<אורי שפר: עם המשטרה, המשרד לביטחון פנים ומשרד הכלכלה, אנחנו קיימנו כנס גדול מאוד - יושב כאן נציג משרד הכלכלה – בנושא של מנהלי אירועים.

<אורי שפר: יושבת ראש המועצה פתחה את הכנס הזה.

<אורי שפר: ראש אגף אבטחה במשטרה נכח לכל אורך הכנס הזה.

<אורי שפר: כאמור, היה לנו כנס מאוד גדול שאנחנו יזמנו אותו יחד עם המשטרה ויחד עם משרד הכלכלה בנושא פעילותם ואחריותם של מנהלי האירועים.

<עדנה בקנשטיין: צורי היה בו.

<אורי שפר: נכון.

<אורי שפר: אני השתתפתי בחלק השני של היום הזה ואני יכול לומר שיש פערים מסוימים בין מה שמנהלי האירועים חושבים שרצוי שיהיו להם סמכויות לבין מה שהחוק מאפשר להם.

<אורי שפר: אנחנו גם הסברנו שאנחנו הולכים לתיקון החוק למניעת אלימות בספורט.

<אורי שפר: למעשה כמעט כל המקשה של התיקונים שאנחנו מבקשים להביא לוועדה מוכן, גם על דעת משרד הכלכלה וגם על דעת המשרד לביטחון פנים.

<אורי שפר: אנחנו צריכים לעבור עוד ישיבה עם משרד הכלכלה כדי לראות שאנחנו רואים עין בעין את כל השינויים שגם הם הציעו והם לא מעטים, כמו למשל שיהיו שתי דרגות של מנהל אירוע.

<אורי שפר: קשה לקחת מנהל אירוע שבא פעם ראשונה לאצטדיון ולומר לו שהוא יהיה אחראי על בלומפילד עם 16 או 17 אלף אנשים.

<אורי שפר: זה לא הגיוני.

<אורי שפר: אנחנו רוצים לעשות שתי דרגות - עד 3,000 אנשים ומעל ל-3,000 אנשים.

<אורי שפר: הכנס היה מאוד חשוב.

<אורי שפר: הייתה נוכחות מלאה של כל מנהלי האירועים ובהיבט הזה אני חושב שבהחלט קבענו לעצמנו בתכנית העבודה את הפעולה הזאת ואנחנו השלמנו אותה.

<אורי שפר: אנחנו למדנו גם שעדיין יש שאלה לגבי מהות עבודת הסדרנים ומעמדם.

<אורי שפר: אני כבר יכול לומר שאנחנו נערכים להנגיש הצעה לתיקון החוק ונעשה גם הפרדה בין הסדרנים.

<אורי שפר: סדרן שעומד בכניסה ותולש כרטיסים לא צריך להיות אותו סדרן שנמצא ביציע, דואג לשקט ויכול להושיב אנשים.

<אורי שפר: אלה תפקידים אחרים ואלו משימות שונות.

<אורי שפר: גם בזה אנחנו מנסים לעשות את העבודה יותר ראויה ויותר מתאימה.

<אורי שפר: אנחנו נערכים לפתוח קורס חדש של מנהלי אירועים כדי לתת תשובה למה שהשטח דורש.

<אורי שפר: אני מאוד מקווה שהתכנית הפעם תהיה יותר מקיפה ויותר עמוקה ומעמיקה.

<אורי שפר: אנחנו דיברנו על זה עם המשרד לביטחון פנים, עם המשטרה ועם משרד הכלכלה ואנחנו חושבים שההכשרה צריכה לפשוט צורה וללבוש צורה, צריך ללמוד מתוך מה שעשינו, לתקן את מה שנחוץ לתקן, להגדיל גם את היקף השעות ולהוציא מנהלי אירועים ברמה אחת יותר גבוהה.

<אורי שפר: אם אני מסתכל על התמונה הכללית, אנחנו רואים שהמשטרה ומשרד המשפטים – ומיד נקבל את הדוח – עובדים אתנו בשיתוף פעולה.

<אורי שפר: אנחנו מאוד לחצנו השנה שיוגשו יותר כתבי אישום בהליך יותר מקוצר, שהפעולה הזאת תהיה כמעט מידית לאחר המשחק.

<אורי שפר: אנחנו עדיין מדברים על מצלמות שיתקינו באצטדיונים כך שיוכלו לזהות תווי פנים.

<אורי שפר: היום אין מצלמות כאלה שמאושרות על ידי המשטרה.

<אורי שפר: אני חושב שמצאנו לזה איזשהו פתרון בשבועות האחרונים ואנחנו ניגשים למימון הדבר הזה באמצעות ה-טוטו.

<אורי שפר: אני חושב שגם על הבעיה הזאת אנחנו יכולים לבשר שאנחנו רואים את האור בקצה המנהרה ואנחנו מאוד מתקדמים עם זה אחרי שנתיים שעמדנו במקום.

<אורי שפר: הזיהוי של עבריינים, של פורעים, של אנשים שמתנהגים בצורה שאינה הולמת באצטדיונים ובאולמות, הזיהוי שלהם יהיה קביל גם בבתי המשפט ויעזור לנו לטפל בתופעה השלילית הזאת.

<אורי שפר: אני רוצה לומר משפט אחד לגבי כלל תופעת האלימות ובזה לסיים את דבריי.

<אורי שפר: הייתי אומר שלמעט כמה אירועים בליגות העל, כמו האירוע של סופו – ודרך אגב, אם היו שואלים לדעתי, אני לא הייתי מאשר את הדר יוסף כמתקן שיכול לארח אירוע של ליגת על וזה פשוט לא נתפס – אבל כאשר שמים את הדבר הזה בצד, אנחנו יכולים לומר שהבעיה, שאנחנו זיהינו אותה גם בעבר אבל מזהים אותה בעונה הזאת ביתר שאת, היא רמת אלימות גבוהה במיוחד בליגות התחתונות.

<אורי שפר: שם אנחנו חייבים להתמקד.

דוד צור: גם בנוער?

<אורי שפר: גם בנוער, אפילו בנשים, במפגשים בין בני מיעוטים לבין הקבוצות האחרות, בין כלל הקבוצות והתנהגות של הורים, שחקנים ומאמנים.

<אורי שפר: כל הסיפור הזה חייב לקבל טיפול שורש.

<אורי שפר: אני חושב שהתמקדנו בשנתיים-שלוש האחרונות להדביר את האלימות בליגות העל, יחד עם התאחדות הכדורגל בתהליכי ענישה שבהחלט ראויים.

<אורי שפר: אני חושב שנעשו מעשים טובים שצמצמו את האלימות.

<אורי שפר: הבעיה לפניה אנחנו עומדים היום היא לטפל בנגע של האלימות בליגות התחתונות.

<עדנה בקנשטיין: תוסיף גם את הגזענות.

<אורי שפר: אני עכשיו מוסיף גם בנושא הגזענות וכאן משפט אחרון שמתייחס לשאלתך לגבי התבטאויות הקהל והמלים, האם זה מותר, האם זה מקובל, האם זה אסור.

<אורי שפר: גם בתיאוריה תופעת הקתרזיס תבוא, תשתחרר, תקלל קצת, תצא החוצה, תהיה רגוע יותר.

<אורי שפר: אנחנו גם לא יכולים לצפות שבמגרש ספורט בהתלהבות רוחות ובהתלהבות כללית, אנשים לא יתבטאו אבל חייבים לתעל את ההתבטאויות לרמה שאנחנו נבוא ונאמר שהדבר מקובל.

<אורי שפר: אני יכול לומר שבשעתו היה לנו הסכם עם המשנה ליועץ המשפטי לממשלה בנושא התבטאות גזענית שקבע שאם התבטאויות של יציע שלם נגד יושב ראש התאחדות או נגד מאן דהוא או נגד שחקן תהיינה בצורה שאיננה מתקבלת על הדעת, יכול השופט לשרוק לעצור את המשחק.

<אורי שפר: המשטרה יכולה מבעוד מועד, אם היא רוצה, להכין צוות משימה ולפנות את האנשים ואפילו את היציע כולו ואם הדבר לא הולך בתוך איקס דקות, להודיע על הפסקת המשחק.

<אורי שפר: לשם עוד לא הגענו אבל לדעתי צריך להגיע לשם.

<אורי שפר: אם לא נגיע לשם, למעשים האלה, להחלטות החד משמעיות שאנחנו לא מוכנים לעבור על זה לסדר היום, אנחנו נמשיך לדבר על התופעה ועל איך צריך להדביר אותה, אבל נחזור ונדבר על זה.

<אורי שפר: הקהל במגרשים צריך לדעת שלכל דבר יש קו אדום.

<אורי שפר: עדיין לטעמי, לדעתי, להבנתי, לא סימנו את הקו האדום בנושא התבטאויות גזעניות והגיעה העת.

דוד צור: שני מקרים שהיו לנו בשבועיים-שלושה האחרונים שצריך לדבר עליהם כדוגמה, ובארץ לצערי אנחנו לא לוקחים אותה, היו הבעלים של ה-קליפרס עם ההתבטאויות שלו.

<אורי שפר: נכון, ותראה מה נעשה.

דוד צור: באיזה אופן נחרץ זה עמד למבחן כי אלה אמריקאים.

<אורי שפר: אגב, הוא החליף את סטרן.

<אורי שפר: הוא למעשה עמד בנושא הזה למבחן.

<אורי שפר: כל העיתונות כותבת על זה.

<אורי שפר: ילמדו את זה באוניברסיטאות.

דוד צור: זה להעביר מסר.

<אורי שפר: הם קבעו נחרצות שהוא לא יכול להמשיך להיות הבעלים של הקבוצה.

<אורי שפר: הוא לא יכול להמשיך להיות חבר ב-NBA.

דוד צור: נכון.

דוד צור: גם זריקת הבננה על אלבז מברצלונה.

דוד צור: גם במקרה הזה האוהד הורחק לצמיתות, לכל החיים.

דוד צור: אני מנסה להיזכר באירוע של סופו.

דוד צור: בסוף יש כאלה שעומדים שם וצועקים לרגב פנאן כל הזמן ומסמנים לו, או למזרחי, עם כל הקריאות האלה.

דוד צור: במקרה הזה זה הפועל תל אביב אבל אתמול מכבי באירוע ההכתרה שלהם, היו הצעקות ללוזון באופן קולקטיבי.

דוד צור: אלה דברים שבסוף אם הם עוברים ללא תגובה, זה כמו חינוך.

דוד צור: בחינוך כמו בחינוך, אם לא שמים לזה קו, לכאורה זה הופך להיות לגיטימי ומותר.

דוד צור: הצטרף אלינו חבר הכנסת פריג'.

<עדנה בקנשטיין: בתלמוד יש אמרה: אם אין גדיים, אין תיישים.

<עדנה בקנשטיין: אנחנו מלאים גדיים והם הגיעו לגודל של תיישים.

<עדנה בקנשטיין: אתה פותח היום את עמודי הספורט בעיתון או את ערוצי הספורט, דבר ראשון יש כותרת של אלימות.

<עדנה בקנשטיין: תודה לאל שיש כותרת כזאת, אבל נורא ואיום שיש סיבה לכותרת הזאת.

<עדנה בקנשטיין: לכן אני אומרת שבאמת בקטע הזה אני אתחיל מהגדיים הילדים, אמשיך בגדיים של האמירות ואגמור בדברים האלימים ביותר.

<עדנה בקנשטיין: הסיפור הזה של סופו הוא בשבילי דוגמה קלאסית.

<עדנה בקנשטיין: אני נכחתי במקום ואני רוצה לומר לכם שביקשתי לזמן למועצה, בעקבות האירוע הזה, גם את נציג הפועל כדורסל וגם את נציג מכבי כדורסל והם היו נוכחים בישיבת המועצה האחרונה.

דוד צור: רמי כהן?

<ניצן בן נתן: לא.

<ניצן בן נתן: היה אריה מנדל ונמרוד.

<עדנה בקנשטיין: הדובר.

דוד צור: חבר הכנסת אוחיון מצטרף אלינו.

<עדנה בקנשטיין: אני באתי בשעה 4:00 אחר הצהרים כדי לראות את ההתארגנות גם של הסדרנים, גם של המשטרה, גם של מנהל האירועים והכול היה טיפ-טופ.

<עדנה בקנשטיין: אני מוכרחה להגיד לכם שהכול היה טיפ-טופ.

<עדנה בקנשטיין: נחת.

<עדנה בקנשטיין: ישבנו במשחק והמשחק היה מקסים.

<עדנה בקנשטיין: כמו שהיה משעמם הגביע, כך היה מעניין המשחק הזה.

<עדנה בקנשטיין: כל כך דרמטי, יפה ומעולה.

<עדנה בקנשטיין: אוהדים צועקים וכולי, אולי נשמע מישהו שקצת ניבל את פיו אבל לא נשמע דבר רע.

<עדנה בקנשטיין: אני כבר עומדת לצאת, ומזל שהיה לצדי ניצן שאמר לי שצריך לחכות עד אחרי.

<עדנה בקנשטיין: אז מגיע ה-אחרי הזה ובא הזינוק הזה של סופו.

<עדנה בקנשטיין: אחד הדברים שמאוד מעניינים הוא התגובה של הקהל.

<עדנה בקנשטיין: כשיצאנו החוצה ודיברנו עם המארגנים ועם כולם, כולם אמרו: איזה דבר זה, האיש הגדול הזה, הוא קפץ, הילד ישב שם וכולי.

<עדנה בקנשטיין: נכון, נורא ואיום.

<עדנה בקנשטיין: הוא גם גדול כי אם הוא היה קטן, זה היה פחות נורא.

<עדנה בקנשטיין: אבל הנורא מכל הוא לדעתי האלימות המילולית שבאמת לקחתי לי את זה כמשימה להיאבק בה.

<עדנה בקנשטיין: בעודי חוזרת מאותה ישיבת מועצה אליה באו שני החבר'ה ממכבי ומהפועל ושומעת ברדיו הרכב שלי אני שומעת את הסיפור של לוס אנג'לס.

<עדנה בקנשטיין: פשוט מרחיקים אדם, מיליונר שתורם, ואומרים לו שמוחלים על זה ורוצים שיהיה ניהול משחקי ספורט בלי אלימות ובלי גזענות.

עיסאווי פריג': יש סיכוי שכאן נגיע לזה?

<עדנה בקנשטיין: אם אתה תעזור.

<עדנה בקנשטיין: לכן אתה כאן.

<עדנה בקנשטיין: לשם מה בחרו אותך לכנסת?

דוד צור: אגב, אני לא חושב שיש לנו בעיה בקרב חברי הכנסת עם נושא החקיקה.

דוד צור: היום יש מספיק כלים למנהלי האירוע לקחת אוהד כזה שמהרגע הראשון שנכנס לאצטדיון ועד הרגע האחרון, כל עיסוקו הוא בקללות גזעניות או בהסתה.

דוד צור: זה על גבול ההסתה.

דוד צור: אני לא יודע אם יוגש נגדו כתב אישום על הסתה, אבל זה לא משנה כי צריך פשוט להוציא אותו ולהרחיק אותו מהמגרש.

דוד צור: לשם כך לא צריך דיני ראיות.

<עדנה בקנשטיין: בזמן המשחק לא שמעתי מה הוא אמר אבל הקטע הזה שהוא זינק כשהם ירדו לתאי ההלבשה ושם הוא צרח עליו ונכנס כמעט לשרוול.

דוד צור: הבנתי שהוא נתן לו כמה תיאורים על אימא שלו.

<עדנה בקנשטיין: ועל הבת שלו.

<עדנה בקנשטיין: הדיבור לגבי הבת שלו, זה הקפיץ אותו.

<עדנה בקנשטיין: רבותיי, כאשר מדברים על גזענות, אני גם מדברת על כך ששמים שלט יודנראט ולא רק כאשר צועקים מוות ליהודים ומוות לערבים.

<עדנה בקנשטיין: כולנו רוצים לחיות, גם היהודים וגם הערבים, וביחד.

עיסאווי פריג': היום אומרים מוות לבוגדים.

<עדנה בקנשטיין: לא ידעתי על זה, אבל יכול להיות.

שמעון אוחיון: איזה בוגדים?

עיסאווי פריג': לא יודע.

עיסאווי פריג': תלוי מאיזה צד מגדירים אותם.

<עדנה בקנשטיין: בואו נעזוב את זה.

<עדנה בקנשטיין: אני לא רוצה להיכנס ולהרחיב את היריעה אם כי אין ספק שהרחוב האלים מקרין על מגרש הספורט האלים.

<עדנה בקנשטיין: גם מגרש הספורט, אם ינוקה מאלימות, אני מקווה שתהיה לזה הקרנה החוצה לרחוב כי מדברים על ספורט שבא לנטרל אלימות וכולי.

<עדנה בקנשטיין: אני רוצה לומר לכם שמצד אחד זה הסיפור הזה וכאן אני אומרת שהעניין הזה של הקללות, צורי, אפשר לומר שיש את זה בחקיקה אבל צריך גם את הקול הציבורי שלא יפסיק להתריע על זה, וענישה.

<עדנה בקנשטיין: אני הייתי באחת הפגישות בהתאחדות הכדורגל ואחד הדברים שביקשתי היה להכות גם בכיס.

<עדנה בקנשטיין: רבותיי, גם ענישה להכות בכיס, היא ענישה כואבת ולעתים מרתיעה.

<עדנה בקנשטיין: אין גבול לעניין הזה של תעצור - ואתה הרי היית במשטרה ואתה יודע – תשחרר, תחתום.

<עדנה בקנשטיין: אני אומרת גם להכות בכיס בעניין הזה.

<עדנה בקנשטיין: אותו אדם שצרח שם והעליב מישהו, הוא משלם על זה.

<לילי הלפרין: ברמה פרטנית?

<עדנה בקנשטיין: כן.

<לילי הלפרין: לא ברמה של קבוצה.

דוד צור: קבוצות תובעות אנשים כאלה והם משיתים עליהם את העונש שמושת עליהן כקבוצה.

<עדנה בקנשטיין: כן.

<עדנה בקנשטיין: לקחת את אותו אוהד ולתת לו עונש שבמקום שהוא ישב בשורה ראשונה, עכשיו יעבירו אותו והוא ישב בשורה אחרונה במשך עשרה משחקים, אותי זה מצחיק.

<עדנה בקנשטיין: עם כל הכבוד, זה מצחיק.

דוד צור: זה כמו עונש שנותנת מורה שמעמידה תלמיד בפינה.

<עדנה בקנשטיין: זה אחד הדברים שבעיני אנחנו לא יכולים לעבור עליו בסלחנות וזה מתחיל באמירות אישיות, בפגיעה אישית בנקודות כאובות, כמו שקרה במקרה של פנאן.

<עדנה בקנשטיין: זה נורא ואיום.

<עדנה בקנשטיין: או מזרחי שאומרים לו שישרפו אותו.

<עדנה בקנשטיין: אנשים מביאים את הנכדים שלהם למשחק ולמה זה קורה?

<עדנה בקנשטיין: אני שואלת את עצמי למה.

<עדנה בקנשטיין: אפשר לעודד קבוצה, אפשר לא לאהוב את הקבוצה.

<עדנה בקנשטיין: אני באה ממקום שגם אצלי צד אחד היה מפסיד וצד אחד היה בסדר.

<עדנה בקנשטיין: בגלל זה צריך לצאת אחד כנגד השני בחרבות לשוניות ובחרבות פיזיות?

<עדנה בקנשטיין: לא.

<עדנה בקנשטיין: אסור לתת לזה לקרות.

<עדנה בקנשטיין: החוק קיים אבל היישום שלו הוא בעייתי.

<עדנה בקנשטיין: היישום של החוק הוא בעייתי, ואני חוזרת ומדגישה זאת.

<עדנה בקנשטיין: אני מכירה את צורי מהימים שהוא היה מפקד מחוז תל אביב והוא עשה שם עבודה שהערכתי ולכן אני גם באה לוועדה שלך.

<עדנה בקנשטיין: הדברים האלה צריכים להיות בנויים - ואמרתי את זה בכל פורום – בתגובה עלאתר בהבאת אנשים.

<עדנה בקנשטיין: נותנים צווי הרחקה והאיש מגיע למגרש.

<עדנה בקנשטיין: אם נותנים לו צו הרחקה בכדורגל, הוא מגיע למגרש של הכדורסל.

<עדנה בקנשטיין: נדמה לי שהאוהד הזה מהמקרה של סופו, היה סיפור לגביו אבל לא בדקתי זאת.

<עדנה בקנשטיין: אפילו אם לאותו איש יש צו הרחקה, יש בעיה לבדוק אותו.

<עדנה בקנשטיין: מה שחשוב מאוד זה על אתר להביא אנשים כאלה לדין, לחקור ולהעמיד לדין אם יש צורך, ולסיים את הדבר הזה כל עוד הוא חם כי הראיות כאן הן לא ראיות בעייתיות.

דוד צור: איך התקדמנו, אם בכלל, בעניין של אחת ההמלצות שהיו עוד בוועדה שלי, עם כל הצניעות, אבל זה חזר על עצמו ואני לא המצאתי את זה בעניין של שופט או שופטים שהתמחו בתחום הזה?

<עדנה בקנשטיין: אני מחכה.

<עדנה בקנשטיין: מהיום הראשון מדי יום אני אומרת שאני רוצה מישהו שישב בכל מחוז ושיהיה שופט אחד.

<עדנה בקנשטיין: אין לי נתונים מספיקים.

<עדנה בקנשטיין: האכיפה עובדת.

<עדנה בקנשטיין: כשאני רוצה לבוא לנשיא בית המשפט העליון - - -

דוד צור: מה עם כמות התיקים?

<עדנה בקנשטיין: אני לא יודעת מה כמות התיקים.

<עדנה בקנשטיין: אני לא מקבלת נתונים לגבי כמות התיקים ולכן אני לא יודעת.

דוד צור: לדעתי זה נושא שיוכל להיות מאוד אפקטיבי.

<עדנה בקנשטיין: בוודאי.

<עדנה בקנשטיין: כל יום אני אמרתי את זה כי אצלי בבית המשפט למשל אפשרתי שופטים לתחום הנזיקין או לתחום סמים.

<עדנה בקנשטיין: אתה יודע שהקמתי בית משפט לסמים ועשיתי זאת כי אני חושבת שיש חשיבות רבה בכך ששופט מתמצא בתחום או מתמקצע תוך כדי זה שהוא דן בתיקים האלה.

<עדנה בקנשטיין: אפשר לקבוע אחד למחוז ולא צריך יותר מזה.

דוד צור: נכון.

<עדנה בקנשטיין: הוא יקדיש לנושא יומיים או יום בשבוע.

<עדנה בקנשטיין: לא צריך יותר מזה.

<עדנה בקנשטיין: אם כן, אני מחכה לנתונים בעניין הזה.

<עדנה בקנשטיין: אני רוצה לומר גם דברים טובים וכאן אני רוצה להתייחס לנוער.

<עדנה בקנשטיין: אני מנסה לסייע ולראות מה קורה בשטח.

<עדנה בקנשטיין: בין השאר הייתי לאחרונה בסחנין ובבית"ר, ואני מדברת על הנוער, ובשבת האחרונה הייתי ברעננה כדי לראות איך הדברים עובדים.

<עדנה בקנשטיין: יש נחת.

<עדנה בקנשטיין: אני מוכרחה לומר שיש נחת במקומות בהם אני הייתי, למרות כל הדברים האחרים שקיבלתי דרך התקשורת יותר מאשר דרך מקומות אחרים.

<עדנה בקנשטיין: בסחנין למשל הם הקימו מרכז חינוך לספורט וזה יוצא מהכלל.

<עדנה בקנשטיין: באמת עושה חשק לילדים לבוא לשם וחבורה של ילדים, כנראה חלק מהם, כבר כוכבים בפוטנציה.

<עדנה בקנשטיין: הם מאוד משתדלים ואני מאוד מקווה שזה גם יפיח את הרוח כי עד היום אמרו סחנין ובית"ר - ולכן נסעתי לשני המקומות האלה - אלה הנקודות הכאובות, אבל לא.

<עדנה בקנשטיין: החינוך הוא חינוך ובאמת רואים את הילדים משחקים יפה, כמו גדולים אבל עם התמימות שעוד אפשר לעצב את הספורטאים האלה.

<עדנה בקנשטיין: הם מקבלים תמיכה גם מהערכים בספורט, מדינת הכדורגל בנתניה עם באמת מגרשים יפים מאוד בהם משחקים.

<עדנה בקנשטיין: ממש יפה לראות את זה בשבת בבוקר או בערב, ילדים שבאים בנתניה ממצוקה, ממקומות בהם יש מצוקה.

<עדנה בקנשטיין: צריך להמשיך לחזק את זה ככל הניתן ולהזרים מה שאפשר על מנת שבאמת יחזקו את הדברים האלה כי אני מאמינה מאוד בחינוך ובדור העתיד הזה.

<עדנה בקנשטיין: למען דור העתיד צריך לקחת את ההרתעה הזאת שיש לה חשיבות רבה והשפעה גדולה על הצעירים.

<עדנה בקנשטיין: אחד הדברים הקשים שקיימים במשחקים האלה, אלה ההורים.

<עדנה בקנשטיין: כאן זה סיפור שבאמת צריך להיות מאוד מאוד נחושים עם הענישה.

<עדנה בקנשטיין: היה לנו בירושלים הורה ששלף סכין, שמצאו עליו סכין, היה הורה שמרביץ לשופט?

<עדנה בקנשטיין: זה במיוחד קורה בליגות הנמוכות.

<עדנה בקנשטיין: בעיני אלה דברים מאוד חמורים, גם בגלל הדוגמה האישית וגם בגלל שכל מה שמשקיעים בחינוך, הורה אחד כזה פשוט מעקר את העשייה.

<עדנה בקנשטיין: לעניין ה-טוטו.

<עדנה בקנשטיין: לנושא של מנהלי האירועים אני רוצה לומר שהכנס היה מעולה ואני אומרת שוב שמנהל האירועים למשל בהדר יוסף עשה עבודה מצוינת.

<עדנה בקנשטיין: הוא עשה עבודה מצוינת.

דוד צור: מי זה?

<ניצן בן נתן: יוסי זגורי.

<עדנה בקנשטיין: צורת העמידה מול הסדרנים, האמירות שלו, באמת היה לדוגמה.

<עדנה בקנשטיין: אם כן, צריך להכשיר את מנהלי האירועים ולהוסיף ולהכשיר.

<עדנה בקנשטיין: לנושא המצלמות.

<עדנה בקנשטיין: למעשה מה שמתבקשות, אלה ראיות חפציות להצגה בפני המשטרה ובית המשפט.

<עדנה בקנשטיין: שלמשטרה יהיה את זה להציג בפני בית המשפט.

<עדנה בקנשטיין: בישיבה האחרונה של המועצה העלו גם את העניין של מצלמות חזה לשוטרים וה-טוטו מוכן לממן את זה.

<עדנה בקנשטיין: אני אישית תומכת בזה.

<עדנה בקנשטיין: זה לא עלה להצבעה בישיבה האחרונה אבל אני אישית אומרת שוב שזה רק יכול לעשות טוב והראיות האלה הן הראיות שהיום אפשר בהחלט על פיהן לקבל נתונים שיכולים להאיץ את התהליכים ואחר כך את ההליך המשפטי.

דוד צור: מצוין.

<עדנה בקנשטיין: בשלב הזה אני רוצה לומר שהמועצה פתוחה לכל הצעה שתבוא מגורמי האכיפה ומהשטח.

<עדנה בקנשטיין: אני מנסה לראות את השטח כדי להגיע למסקנות.

<עדנה בקנשטיין: נכון, יש בעיות בליגות הנמוכות ושם צריך עכשיו לשים את הדגש על הנושא.

<עדנה בקנשטיין: אני פונה אל לובשי המדים, אנא מכם, העבירו לי נתונים.

דוד צור: תודה.

דוד צור: נשמע את המשטרה ואחרי כן את חבר הכנסת פריג'.

<איתן מדמוני: הנושא של הנתונים קצת הקשה עלינו אבל עשינו כל מאמץ לבוא עם הנתונים.

<איתן מדמוני: בהקשר הזה, זאת לא הפקת לקחים של המשטרה כי אני גם לא רוצה לעשות אותה לבד אלא אני בדרך כלל נוהג לעשות אותה עם העמיתים כי יש לי מה ללמוד והפרספקטיבה המשטרתית היא רק נדבך אחד בתוך התמונה הכללית הזאת, כמו שהוצג כאן על ידי העמיתים שלי.

<איתן מדמוני: החלק הבא מתקשר למה שאמרתי קודם, ואני אנסה להיות קצר, הוא נושא של השותפות.

<איתן מדמוני: אני רוצה לומר שבעונה החולפת – אני אתמקד בכדורגל – נכון שאני אישית נעדרתי מסיבות אישיות אבל הנוכחות של כבוד השופטת במגרשים, כפי שהיא ציינה, או העבודה המשותפת שלנו גם לקראת הכנס וההכנה שלו, ואני אגע בזה בהמשך, זה ציר מאוד מרכזי בעבודה ומאוד תרם.

<איתן מדמוני: בהסתכלות המשטרתית – וצורי, אתה מכיר את זה מקרוב, ותרשה לי לקרוא לך צור – אנחנו עובדים בשני צירים ואני אסבר את האוזן גם למי שאולי לא מכיר זאת.

<איתן מדמוני: צד אחד זה הצד האג"מי מבצעי, של מה שקורה בשטח באגף המבצעים, והצד השני, נמצא לצדי כאן עמיתי, הצד החקירתי.

<איתן מדמוני: השתדלנו להביא גם את הנתונים ובהמשך אני אגע בשני הדברים.

<איתן מדמוני: אני אתייחס אישית עם הצוות שלי שחלקו חדש, ונמצא כאן ראש תחום חדש לעניין הזה ואני מאחל לו בהצלחה, לצד האג"מי בעיקר שמתייחס להיבט המבצעי ואגע בסוגיות שעלו כאן.

<איתן מדמוני: אני רוצה להתחיל באיזושהי כותרת.

<איתן מדמוני: הנושא של החוק החדש מבחינת משטרת ישראל הוא דבר שהוא בכיוון הנכון, נדרש ומחויב המציאות.

<איתן מדמוני: כמו כל חוק וכל חקיקה אפשר לתקן ולחזק.

<איתן מדמוני: עושים עבודה ואנחנו שותפים לה, כמובן עם המועצה ועם כל השותפים האחרים, כל אחד בצד שלו.

<איתן מדמוני: המסגרת והכיוון כאשר אנחנו מדברים על אירוע תרבותי, זאת הדרך בה אנחנו צריכים להתקדם וכמובן לתקן את הכול ביחד כצוות עבודה.

<איתן מדמוני: הצד השני נוגע אליך, צור, ברמה האישית וזה הנושא של צוות העבודה, הגוף הארגוני בתוך משטרת ישראל ואני מלווה את הדבר הזה כבר חודשים ארוכים.

<איתן מדמוני: כמו שאמרה השופטת לעניין השופטים, זה נכון לעניין המשטרה.

<איתן מדמוני: ברגע שאנחנו מגדירים גוף ארגוני שיודע לטפל בזה ומתמחה בזה, לתופעה יש אבא וכאשר לתופעה במדינת ישראל יש אבא, כנראה הפתרון בדרך כלל יותר טוב כי רמת המחויבות עולה.

דוד צור: אתה מדבר על הקמת היחידה?

<איתן מדמוני: אכן כן, אם לא הייתי ברור.

<איתן מדמוני: הצד האח"מי, אני יודע שהגישו במקביל.

<איתן מדמוני: אני הגשתי את הצד האג"מי שהוא מאוד מצומצם אבל הדגש כאן הוא על המרכיבים של אכיפה.

<איתן מדמוני: בצד שלי זה קצת יותר פיקוח ובקרה, אבל הקטע של הפיקוח, בקרה, מיצוי הדין עם אותם אנשים, לפי דעתי זה הדבר שייצור.

דוד צור: לפני כן גם איסוף מודיעין?

<איתן מדמוני: מודיעין.

<איתן מדמוני: זה נמצא בפנים.

<איתן מדמוני: ראיתי את העבודה.

<איתן מדמוני: מתכלל אותה, כמו שאמרת, ראש אג"ת וכאן אני אומר להוציא אותה לפועל, מן הכוח אל הפועל.

<איתן מדמוני: לפי דעתי זה שינוי ממעלה שנייה.

<איתן מדמוני: כך אני רואה את הדברים.

<איתן מדמוני: מכאן, ברשותך, אני רוצה לעבור ולגעת בכמה דברים שנגעת בהם בפתיח.

<איתן מדמוני: עוד אתמול בלילה ניסינו לאסוף כמה שיותר נתונים למרות שאנחנו רודפים אחריהם.

עיסאווי פריג': מה זה לאסוף?

עיסאווי פריג': זה לא קיים אצלכם במערכת?

<איתן מדמוני: אני אסביר.

עיסאווי פריג': אתה מפיל את עצמך.

עיסאווי פריג': מה זה לאסוף?

<איתן מדמוני: אני משתדל לא ליפול, אדוני, אבל.

עיסאווי פריג': אמרת את זה.

<איתן מדמוני: ברשותך, אני אסיים ואענה.

<איתן מדמוני: הנתונים נמצאים בכמה מערכות שונות ואני צריך לאסוף אותם.

<איתן מדמוני: לדוגמה, נתוני התקציב, כמה כסף יוצא ונמצא בחשבות, אני צריך ללכת לחשבות.

<איתן מדמוני: הנתונים של אח"ם, צריך לאסוף אותם במערכות של אח"ם וחלק לקבץ או לחתוך בצורה מסוימת כי הספירה היא שונה.

<איתן מדמוני: אני בצד של המבצעים אוסף את הנתונים של כמה סדרנים ושוטרים.

<איתן מדמוני: לכן הקיבוץ של הנתונים, הוא הסוגיה ולכן גם הדברים הם שונים.

עיסאווי פריג': לא משכנע, אבל בסדר.

דוד צור: יש כאן נסיבות מקלות.

דוד צור: לצערי ההזמנה לדיון יצאה ביום חמישי אחר הצהרים וחלק מהמוזמנים קיבל אותה אתמול.

עיסאווי פריג': קטעתי איש משטרה לשעבר.

עיסאווי פריג': נתונים כאלה קיימים במערך.

דוד צור: הם קיימים, אבל צריך לאסוף אותם.

<איתן מדמוני: צריך למקד אותם.

<איתן מדמוני: אני קיבלתי התרעה רק אתמול.

<איתן מדמוני: אני אשתדל לעשות את המיטב ותשמע אותי בהמשך.

<איתן מדמוני: מבחינת נושא של סד"כ, השיטור באירועי ספורט, ואני מתייחס לחוק החדש.

<איתן מדמוני: לפי הנתונים, ויש לי אותם כבר אבל אני אומר אותם בזהירות כי יש לנו עוד סבב אחד, מה שקורה זה שהעצימות משתנה.

<איתן מדמוני: מהנתונים שברשותי אנחנו עמדנו בעונה של 2012 ו-2013 על סד"כ של כ-24.500 שוטרים, ואני כרגע מדבר על שוטרים.

<איתן מדמוני: כרגע הגענו לסד"כ של 14 אלף שוטרים במגרשים.

<איתן מדמוני: אני מדבר אתכם על ירידה של 35-40 אחוזים.

דוד צור: ביחס לשנה הקודמת.

<איתן מדמוני: השוואה לעונה הקודמת.

עיסאווי פריג': 4,500.

דוד צור: 24 אלף בשנה קודמת לעומת 14 אלף השנה.

<איתן מדמוני: 24,518 בעונה של 2012-2013.

<איתן מדמוני: בעונה של 2013-2014, נכון לנקודת זמן זאת, לחיתוך האחרון שעשיתי, 14,000.

דוד צור: אתה מדבר על כלל המגרשים.

<איתן מדמוני: הכול.

דוד צור: כולל נוער.

עיסאווי פריג': בכל הענפים?

<איתן מדמוני: לא, אני מדבר על כדורגל.

דוד צור: רק על כדורגל?

<איתן מדמוני: רק על כדורגל.

<איתן מדמוני: אני מבקש את סליחתך.

<איתן מדמוני: אני מדבר על כדורגל.

דוד צור: ליגות על וכולי.

עיסאווי פריג': כמה כסף קיבלתם עבור ה-24 אלף?

<איתן מדמוני: אני אגיע לזה.

<איתן מדמוני: אני מבטיח שאגיע לזה.

<איתן מדמוני: אני הולך בשלבים.

<איתן מדמוני: מי שמרכז את הנתונים, ולא בכדי, זה דני שהוא עושה ברמה האישית ולכן הוא יודע.

<איתן מדמוני: אם אני לא ברור, הוא ישמח לענות ולהעביר את הנתונים.

<איתן מדמוני: בסך הכול אני מדבר על קיצוץ של מעל ארבעים אחוזים במספרים המוחלטים ואני אצלם לכם את הנתונים.

עיסאווי פריג': השאלה בכמה עלתה רמת האלימות או ירדה.

עיסאווי פריג': זה צריך להיות סימטרי.

דוד צור: תכף נגיע גם לנתונים כאלה.

<איתן מדמוני: יש לי משהו לומר לגבי הנתון הזה.

<איתן מדמוני: הנתונים האלה לא נולדו סתם אלא הייתה עבודה ופניות, ואתם מכירים אותם.

<איתן מדמוני: שמעתי גם את הפתיח שלך.

<איתן מדמוני: קודם כל, נצליב אותם ונוודא נתון נתון בסיכום העונה ותקבלו כולכם, כל מי שרוצה, את כל הנתונים.

<איתן מדמוני: הכול שקוף.

<איתן מדמוני: הדבר השני.

<איתן מדמוני: אני לא שקט מהנתונים האלה כי כבר הפקנו כמה לקחים במהלך העונה שהיו מגרשים גדולים בהם נאלצנו לשנות את התמהיל של המפתחות.

<איתן מדמוני: השיטה הייתה מאוד פשוטה.

<איתן מדמוני: עצרנו והבנו שצריך לעשות מעשה ברוח הדברים של אדוני.

<איתן מדמוני: בנינו טבלה קשיחה למפקדים.

<איתן מדמוני: אתה יודע מה זה להגיד למפקד טריטוריאלי שזה הסד"כ שיש לו בכל מגרש לפי רמת הרגישות של אותו משחק.

<איתן מדמוני: בנינו מפתח של ארבע רמות של רגישויות והמפקדים הטריטוריאליים קיבלו למעשה טבלה סגורה כדי ליצור אחידות לכל הארץ ובמקרים חריגים - כמובן תמיד צריך גמישות באיזשהו מקום - שמרנו על הגמישות הזאת.

דוד צור: זה חלק מהמלצות הדוח.

<איתן מדמוני: נכון ויישמנו אותו הלכה למעשה.

<איתן מדמוני: אבל תוך כדי עבודה כמובן הבנו שכמו שדיברנו על החקיקה הקודמת, צריך לעשות תיקונים.

<איתן מדמוני: מגרשים גדולים היה צריך לתקן.

<איתן מדמוני: גילינו שצריך לתת את הסד"כ בהתחלה, היכן שהתחילה מעט אלימות - הגברנו סד"כים, לקראת סוף עונה כאשר הרגישות והחום עולה - הגברנו סד"כים.

<איתן מדמוני: לכן אני לא יכול לומר שזה היה נתון רב שנתי.

<איתן מדמוני: ההוראה שקיבלנו מכל דרגי הפיקוד הייתה ליצור רף שמוריד את הסד"כים ואחר כך לבדוק היכן התיקונים שאנחנו יכולים לעשות.

<איתן מדמוני: יש עוד הרבה לתקן בתוך התהליך הזה ואנחנו עדיין צריכים לשבת ולנתח חודש-חודש, מגרש-מגרש ולראות מה קורה.

<איתן מדמוני: אנחנו כרגע במפגשי עבודה.

<איתן מדמוני: אני לא רוצה לרדת לרזולוציה יותר נמוכה.

דוד צור: אמרת שהסד"כ, פחות או יותר, גם אם בסוף תגיעו לירידה של 25 אחוזים, של עשרים אחוזים.

<איתן מדמוני: בין שלושים לארבעים אחוזים.

<איתן מדמוני: זאת ההערכה שלי.

דוד צור: האם במקביל העלו את מספר המאבטחים והסדרנים?

<איתן מדמוני: אני יודע שיש עלייה.

דוד צור: בסוף איכשהו הקבוצות מתקזזות.

<איתן מדמוני: נכון.

עיסאווי פריג': יש לך נתונים?

<איתן מדמוני: במקרה הכנו.

עיסאווי פריג': לגבי אותן שנים שציינת.

<דני דה לנגה: סיכום עונת 2012-2013 עמד על 66 אלף סדרנים.

דוד צור: ומאבטחים.

דוד צור: אותו הדבר לצורך העניין.

<דני דה לנגה: עבורנו סדרן ומאבטח זה היינו הך.

עיסאווי פריג': כמה בליגות חובבניות וכמה בליגות מקצועניות?

<דני דה לנגה: אני כרגע לא יכול לתת לך את הנתונים.

<איתן מדמוני: אין לנו כרגע את הפילוח.

<דני דה לנגה: אין לי את הפילוח הזה.

<דני דה לנגה: המונח מאבטח מתייחס לסדרן חמוש, אבל אנחנו לא לוקחים אותם בנפרד.

דוד צור: בשנה הזאת?

<דני דה לנגה: השנה אנחנו מניחים – העונה עדיין לא הסתיימה ונתוני אפריל עדיין לא נאספו ולכן אנחנו מוסיפים את הנתונים של החודשים האחרונים – שזה לא עולה ביחס ישר.

<דני דה לנגה: זאת אומרת, זה לא שאתה יכול לעשות ממוצע מפני שהרגישות עלתה.

דוד צור: לא.

דוד צור: ליניארי.

<דני דה לנגה: אנחנו מניחים, ההערכה שלנו היא סביב החמישים אלף.

<דני דה לנגה: זאת אומרת, בין 10,000 ל-16,000 פחות.

<דני דה לנגה: זאת אומרת, אין עלייה במקביל.

<דני דה לנגה: אל מול ירידה בשיטור אין עלייה של סדרנות.

<דני דה לנגה: זה בוודאי לא.

דוד צור: להפך.

דוד צור: אתה אומר שאפילו יש ירידה.

<דני דה לנגה: כן.

<דני דה לנגה: בוודאי לא עלייה.

עיסאווי פריג': אדוני, אני מבקש לקבל את הנתונים באופן מסודר.

עיסאווי פריג': אני חושש שהדברים לא מדויקים.

דוד צור: ראשית, תקבל.

דוד צור: שנית, המגמה כנראה לא תשתנה ומה שחשוב לנו אלה לא הנתונים ברמת המיקרו אלא חשובה לנו המגמה.

דוד צור: אם החוק בסופו של דבר גרם לזה שתהיה הפחתה של כמות השיטור במגרשים, בסדרנים, ולעומת זאת – ואת זה אני צריך לשמוע מכם – כמות אירועי האלימות במגרשים לא גברה באופן דרמטי ואולי פחתה, החוק השיג את מטרתו וזאת השורה התחתונה.

עיסאווי פריג': תוך כדי זה, יש לי שאלות.

דוד צור: אתה יכול לשאול.

עיסאווי פריג': אני רציתי שתתייחס.

עיסאווי פריג': מתי אתם במשטרה עושים הערכת מצב?

עיסאווי פריג': האם עושים אותה באופן שבועי לפני כל משחקי סוף שבוע או אתם עושים אותה חודשית או עונתית?

עיסאווי פריג': איך אתם עושים את הערכת המצב?

<איתן מדמוני: אני אשמח לענות לאדוני.

<איתן מדמוני: הערכת המצב היא שבועית והיא מתבססת על הנתונים שאני מקבל כמובן מההתאחדות.

<איתן מדמוני: יש מסמך מסודר שיוצא כל שבוע לכל משטרת ישראל עם הדגשים לאותו משחק כדורגל, כאשר הוא נותן דגשים פרטניים באיזה משחקים להתמקד, מה הרגישויות שיש בהם, הם ספורטיביים, האם יש רגישויות אחרות.

<איתן מדמוני: אם נדרשות גם הנחיות פרטניות, הן יורדות פנימה.

<איתן מדמוני: בנוסף לכך, ברגע שיש לנו איזשהו שלב שהוא מאפיין איזשהו שינוי, עלייה ברמת אלימות או כל דבר אחר, מתכנסת הערכת מצב בראשות ראש המדור הנוגע ועושים חיתוך.

<איתן מדמוני: אם צריך איזשהו משהו נוסף, הוא עולה למעלה.

<איתן מדמוני: מדי רבעון או חציון אצלי ברמה שלי מתקיימות הערכות מצב.

<איתן מדמוני: החציון של העונה הזאת בוצע גם בצורה יותר רחבה, גם בתיאום עם ההתאחדות ונעשתה איזושהי הערכת מצב נוספת.

<איתן מדמוני: בסוף עונה אנחנו מסכמים אותה.

עיסאווי פריג': איך אתה מסביר לי?

עיסאווי פריג': אני בן אדם שכמעט כל שבוע נמצא במגרשי הכדורגל.

עיסאווי פריג': בעברי אני בא משם.

עיסאווי פריג': לפני כחודשיים הייתי במשחק כדורגל בקריית גת, משחק בין קריית גת לבין מ.ס.

עיסאווי פריג': כפר קאסם.

עיסאווי פריג': יש ביניהם איבה של שנים רבות שאני זוכר אותה עוד עת הייתי צעיר.

עיסאווי פריג': היה צפי לקהל גדול.

עיסאווי פריג': הגיעו 3,000 אנשים.

עיסאווי פריג': אני הייתי במשחק הזה.

<קריאה: איזה ליגה?

עיסאווי פריג': ליגה א'.

עיסאווי פריג': מקום ראשון ומקום שני.

עיסאווי פריג': כפר קאסם ראשונים וקריית גת במקום שני.

עיסאווי פריג': בעבר היו מקרי אלימות ואפילו המוניים.

דוד צור: כמה היה סד"כ השוטרים שם?

עיסאווי פריג': הן בקריית גת והן בכפר קאסם יש נקמה וכל השבוע דיברו בתקשורת על כך.

עיסאווי פריג': אף שוטר לא היה שם.

דוד צור: לא הבנתי.

דוד צור: אף שוטר לא היה שם?

עיסאווי פריג': אף שוטר לא היה.

עיסאווי פריג': מאבטחים זה משהו אחר.

עיסאווי פריג': אף שוטר לא היה ואני בגופי עמדתי וגוננתי.

<איתן מדמוני: אני לא מכיר את האירוע הזה.

עיסאווי פריג': זה אירוע שקיבל כותרות ב"ידיעות אחרונות" ולפני שלושה חודשים ב"מעריב".

עיסאווי פריג': אני הוזמנתי פעמיים לערוץ 5 לגבי הסוגיה הזאת.

עיסאווי פריג': אתה מדבר על הערכת מצב, והנה נתתי דוגמה.

דוד צור: אני חייב לומר גם מהניסיון וגם מהפרקטיקה.

דוד צור: אם האירוע הזה, כפי שמציין אותו חבר הכנסת פריג', אכן בנתונים שלכם לא הייתה לזה הקצאה ולו של שוטר אחד, יש כאן בעיה רצינית של חוסר הבנה של האירועים.

דוד צור: אני חייב לומר גם כמפקד בכיר לשעבר – וזה היה אחד הדברים שגם כתבתי בדוח בזמנו - ששמחתי לשמוע - גם ראיתי את זה כי הסמפכ"ל בזמנו הראה לי את זה, את הקריטריונים שנקבעו - שזה האופן שבו זה בוצע במקומות מסוימים שהם יותר מיינדד או אפילו שרירותיים או היסטריים להבדיל מקומות אחרים.

דוד צור: למשל, כמי שבא לא מעולם הכדורגל אבל מעולמות אחרים של הספורט, יש אירועים בהם בכלל לא מודעים.

דוד צור: בשפלה לדוגמה, ואתה מכיר את זה כמוני, כל הסוגיה של כדוריד היא סוגיה מאוד אקוטית כי אלה רוב הפעילויות או כדורסל נשים לדוגמה.

דוד צור: לא יכול להיות מט"ח שלא יהיה מודע לדברים האלה.

דוד צור: לכן בקריית גת אירוע כזה, המט"ח לא יכול להיות לא מודע לאירוע הזה.

עיסאווי פריג': זה נכון מה שאמרתי?

<קריאה: אני לא חולק על העובדות.

דוד צור: תבדקו את האירוע.

עיסאווי פריג': אתה, בהתאחדות.

<אמיר נבון: אמרת הרבה דברים.

עיסאווי פריג': לא, על קריית גת וכפר קאסם והאירועים שהיו שם.

<אמיר נבון: אני מכיר את האירוע.

עיסאווי פריג': אירוע שקיבל כותרות במשך שבוע.

דוד צור: לא היה שם שיטור?

עיסאווי פריג': הוא לא יודע.

<אמיר נבון: אני לא זוכר את זה.

עיסאווי פריג': אני אישית הייתי שם.

דוד צור: אני רוצה להתקדם בנתונים.

עיסאווי פריג': אמרו שנעשית הערכת מצב ואני שואל האם הערכת המצב לא הצדיקה במשחק כזה נוכחות שוטרים.

דוד צור: התשובה ככלל היא כפי שנאמרה.

דוד צור: מתבצעת הערכת מצב וזה חייב להיעשות בכל יום חמישי עם כל הגורמים כולל מנהל האירוע וכן הלאה.

<איתן מדמוני: לפעמים יש תקלה.

דוד צור: תבדוק ותחזיר לנו תשובה בנושא הזה.

<איתן מדמוני: אני רוצה עוד משהו לומר לעניין הערכת המצב.

<איתן מדמוני: הערכת המצב שלנו גם נסמכת על הנתונים שאנחנו מקבלים מההתאחדות או מכל מקור אחר וגם עושים לה את החיבור המודיעיני.

<איתן מדמוני: אני אתן תשובה.

<איתן מדמוני: אני חייב לתת לך תשובה.

<איתן מדמוני: אגב, אם אתה תושב כפר קאסם, אנחנו שכנים.

עיסאווי פריג': אני תושב כפר קאסם.

<איתן מדמוני: נהדר.

<איתן מדמוני: אנחנו גם שכנים.

<איתן מדמוני: אין לי בעיה ואני אשמח להעביר לך את התשובה.

עיסאווי פריג': אתה מראש העין?

<איתן מדמוני: כן.

דוד צור: אחרי כן נחזור לזוגיות שלכם.

דוד צור: אני רוצה להתקדם לעניין התקציבי ולעניין התשלום.

דוד צור: התקציב שהיה השנה.

<דני דה לנגה: לגבי עלויות.

<דני דה לנגה: אני מזכיר לכולם שעונה 2012-2013, העלויות התחלקו בין הליגה החובבנית שמומנה על ידי ה-טוטו לבין הליגה הבכירה שמומנה על ידי ההתאחדות.

<דני דה לנגה: התשלום למשטרה הגיע לידי ההתאחדות.

<דני דה לנגה: העונה מתחילה באוגוסט ומסתיימת בסביבות מאי-יוני, אבל לפי שנה קלנדרית מה שקרה זה שהחל מה-1 בינואר, ה-טוטו הפסיק לממן את השיטור והסדרנות או לתת עלויות אבטחה וההתאחדות מימנה את הכול.

<דני דה לנגה: לכן החלוקה היא כזאת:

<דני דה לנגה: ב-2012-2013 סך התשלום, הן טוטו והן התאחדות, עמד על 14 מיליון שקלים, מתוכם שני מיליון שקלים על ידי ה-טוטו.

<יהודית גידלי: איזו שנה?

<דני דה לנגה: 2012-2013.

<דני דה לנגה: עונה.

<דני דה לנגה: זאת לא שנה אלא עונה.

<דני דה לנגה: עונה 2013-2014, עד סוף שנת 2013, סוף השנה הקלנדרית, ה-טוטו מימן במאה אלף שקלים בלבד, וזה משקף ירידה של כמעט תשעים אחוזים מעלויות שיטור.

עיסאווי פריג': זה סודר.

עיסאווי פריג': היה איום שביתה אבל זה סודר.

שמעון אוחיון: אבל גם הייתה ירידה.

<דני דה לנגה: בוודאי.

<דני דה לנגה: הירידה בעלויות השיטור משקפת ירידה בסד"כים, ואפילו ירידה דרמטית.

<דני דה לנגה: בליגות הנמוכות הירידה הייתה גבוהה מאוד.

<דני דה לנגה: אני לא רוצה להתבטא במספרים מוחלטים, אבל למעלה משבעים אחוזים.

דוד צור: אורי, זה משאיר הרבה כסף.

דוד צור: הכסף הזה יכול להישאר לקמפיינים למניעה.

<דני דה לנגה: החל מה-1 בינואר, ההתאחדות היא זו שמימנה את השיטור גם בליגה החובבנית, היינו א', ב' ו-ג'.

עיסאווי פריג': אבל ה-טוטו העביר לה כספים בתחילת השנה.

<דני דה לנגה: אני לא יודע לענות על זה.

<דני דה לנגה: סך העלויות של השיטור, כולל התשלום של ה-טוטו מעונה קודמת, זאת אומרת מהשנה הקודמת, סך עלויות השיטור מאוגוסט 2013, תחילת העונה, עד אפריל – וכאן אני אומר את זה בזהירות כי נתוני אפריל עדיין לא הושלמו – עומד על שמונה מיליון ומאה אלף שקלים.

דוד צור: שישה מיליון שקלים פחות.

<דני דה לנגה: אם אנחנו נתפרע בהערכות מפני שהעונה כבר הסתיימה, זה לא הגיע לעשרה מיליון.

<דני דה לנגה: אנחנו בסביבות התשעה מיליון.

<אורי שפר: אתה מדבר על כל הליגות, כולל ליגות העל?

עיסאווי פריג': כן.

<דני דה לנגה: אני מדבר על הליגה המקצוענית ועל הליגה החובבנית.

<אורי שפר: זה דרמטי.

עיסאווי פריג': אני אתייחס לזה.

עיסאווי פריג': אני מעורב בזה.

<דני דה לנגה: אנחנו מעריכים שהסכום הכולל, עלויות שיטור, מבלי להתייחס לחלוקה בין טוטו להתאחדות, יעמוד על גג תשעה מיליון שקלים.

<דני דה לנגה: אם תהיה חריגה, היא לא תהיה משמעותית.

<דני דה לנגה: זאת עדיין ירידה.

דוד צור: אני אתן את רשות הדיבור למר גואז כי הוא חייב לעזוב.

דוד צור: לאחר מכן אני ארצה לשמוע מאח"מ לגבי כמות כתבי אישום ולאחר מכן את חבר הכנסת פריג'.

<יעקב גואז: אני מתנצל מראש על שאצטרך לעזוב את הדיון.

<יעקב גואז: אני ראש אגף מצילה וחבר במועצה של עדנה.

<יעקב גואז: אני מצטרף לכל מילה ומחזק את הדברים של עדנה ושל אורי, ראש מינהל הספורט.

<יעקב גואז: באמת הייתה כאן איזושהי קפיצת מדרגה.

<יעקב גואז: אני רוצה לתת כאן תוספות כי למשטרה יש גם את הנתונים שלה.

<יעקב גואז: אגב, יש כאן שקיפות של נתונים.

<יעקב גואז: כל נתון שהוועדה תדרוש, היא לא תדרוש אלא היא צריכה רק לבקש והיא תקבל את כל הנתונים.

<יעקב גואז: הנתונים הם של הציבור.

<יעקב גואז: אני רוצה לחדד ולהוסיף מעט לדבריו של אורי.

<יעקב גואז: נכון שהמועצה התעסקה בליגת העל מבחינה מקצועית, אבל הבעיה בליגות הנמוכות, מעבר להורים שאני מיד התייחס אליהם, היא תשתיות.

<יעקב גואז: נדמה לי שבמועצה דיברנו על זה.

<יעקב גואז: אתה לא יכול לעשות תרבות ואתה לא יכול לצפות להתנהלות כאשר אתה מעביר עדר של כבשים וזה בלשון המעטה.

<יעקב גואז: אין שערים, אין כיסאות, אין כלום.

<יעקב גואז: אתה גם מצפה שההורים לא ייכנסו למגרש.

<יעקב גואז: זאת אומרת, יש בעיית תשתית וחייבים להשקיע.

<יעקב גואז: דובר על 600 משחקים בסוף שבוע.

<יעקב גואז: אנחנו כאן בוועדה מדברים על 12 משחקים, על שישה משחקים, על שבעה משחקים, אבל אני מדבר על 600.

<יעקב גואז: אם כן, תשתיות, חייבים לטפל בזה בראייה לאומית.

<יעקב גואז: לגבי נושא החינוך, אין מה להוסיף.

<יעקב גואז: כאן כבר נאמרה המילה חינוך וחזרה ונאמרה.

<יעקב גואז: יש את הנושא של ההורים והם נותנים דוגמה רעה לילדים שלהם משום שדווקא בליגות הנמוכות הילד מלווה על ידי ההורה.

<יעקב גואז: מי עושה את הבלגן?

<יעקב גואז: ההורה.

<יעקב גואז: הוא רב עם השופט, רב עם ההורה של הילד שלא מסר לו את הכדור.

<יעקב גואז: אנחנו מכירים את התופעות האלה ולכן כל הנושא הזה של בית ספר להורות, לחייב הורים ולהאשים הורים, זה בנפשנו.

<יעקב גואז: לגבי המחקרים על אלימות פיזית מול אלימות מילולית.

<יעקב גואז: חד וחלק לפני עשור היה מחקר כזה במדינת ישראל ודווקא אמרו מה דעתם של חברי הכנסת כי הכנסת די מובילה בעיקר באולמות המצולמים אל מול האלימות הפיזית של שחקני כדורסל.

דוד צור: בכנסת הזאת לדעתי זה פחת.

דוד צור: בכנסת הזאת יש ארבעה שוטרים והם די מבוהלים מהעניין.

<יעקב גואז: אין מספיק סוהרים.

<יעקב גואז: אני מצטט את המחקר.

<יעקב גואז: במחקרים הבינלאומיים לא רק שאין הבדל אלא בהרבה מקרים באוכלוסיות מיוחדות האלימות המילולית עולה על האלימות הפיזית ואנחנו רואים את זה באלימות ברשתות החברתיות.

<יעקב גואז: זה קטלני ביותר.

<יעקב גואז: אלימות מילולית הורגת את הנפש ואלימות פיזית מקסימום גורמת לך לפצע ביד.

<יעקב גואז: אנחנו מתעסקים גם בזה.

<יעקב גואז: מה שאפיין את תחילת העונה המסתיימת היה שדווקא אלימות בקרב האוהדים פחתה ואפשר לראות את זה מספרית כאשר דווקא חברי הנהלה ושחקנים כיכבו.

<יעקב גואז: שכחנו את תחילת העונה ובדיר ישלול או יחזק את דבריי.

<יעקב גואז: לנושא מניעה.

<יעקב גואז: בעיר ללא אלימות, הרשות למלחמה בסמים, שיטור עירוני, סיירות הורים וכמובן מצילה כאשר אנחנו מתעסקים בשיתוף פעולה מלא עם המשטרה, זה נושא אלימות בספורט.

<יעקב גואז: מתעסקים באלימות בספורט ומניעת אלימות באמצעות הספורט, שאלה שני ענפים שונים ושני מישורי פעילות אחרים.

<יעקב גואז: שם אנחנו משקיעים המון בכל סוג של פעילות.

<יעקב גואז: אני מדבר על ספורט ימי עממי, ספורט אתגרי, ספורט כדורסל, ספורט כדורגל, ספורט כדורעף נשים.

<יעקב גואז: מישהו כאן הזכיר כדורעף – מי שמובילה בארץ זאת עילבון ויש את הקבוצות הכי טובות של נשים.

<יעקב גואז: יש קבוצות כדוריד וכדורעף בצפון הארץ שבאמת אפשר להכניס שם הרבה פעילויות.

<יעקב גואז: אני רוצה לתת שלוש דוגמאות.

<יעקב גואז: בנושא נוער, בפעילות של מצילה – ואני יכול לדבר רק בשם מצילה – באבו גוש.

<יעקב גואז: השבוע ראיתי את הפעילות הזאת.

<יעקב גואז: מניעת אלימות דרך בית הספר יחד עם משרד החינוך בכיתות בית ספר יסודי, איך להתנהג בספורט ולמה יש הבדל בין האגרסיביות שיש לשחקן לבין האגרסיביות שהיא לא מותרת לאוהד שהוא מחוץ לכללי המשחק.

<יעקב גואז: אני מזכיר לכולם במיוחד לאנשי המשטרה – אני לא איש משטרה, אני איש חיל הים לשעבר - שהייתה במדינה אנדרלמוסיה, פחד אלוהים, כמעט קטסטרופה, כי מה פתאום מורידים את הגדרות במגרשים.

<יעקב גואז: הורידו והאלימות ירדה כי אפשר לחנך.

<יעקב גואז: יש תקווה.

<יעקב גואז: אבו גוש היא דוגמה של בית ספר יסודי.

<יעקב גואז: בעירוני ד' בתל אביב, זה כבר במגמות הספורט, אנחנו מכניסים גם עם פסיכו-דרמה ועם פעילות איך להימנע מסיטואציות אלימות שמתפתחות בקרב הילדים.

<יעקב גואז: בנושא הורות, אם אנחנו עושים פילוח של האוכלוסייה, זיהינו בישוב מסוים, בגזרה מסוימת, שהרבה מאוד ילדים להורים גרושים או ילדים יתומים, האלימות שלהם היא מאוד מאוד גבוהה ואין מעורבות של הורים.

<יעקב גואז: פיתחנו עכשיו מודל שאנחנו מקווים להרחיב אותו והוא נקרא אבות ובנים.

דוד צור: בפעילויות האלה גם מעורבות הרשויות המקומיות?

<יעקב גואז: אני לא עושה שום דבר בלי רשות מקומית.

<יעקב גואז: מתנ"ס, רשות מקומית, משרד החינוך, כמובן מינהל הספורט שזה באופן שוטף, עם בדיר ועכשיו עם ניצן.

<יעקב גואז: פיזית אנחנו לא רחוקים אחד מהשני.

<יעקב גואז: כולם שותפים בנושא הזה.

<יעקב גואז: זאת אומרת, יש תקווה וכל מה שנאמר כאן על אכיפה וכולי, כמובן יש הרבה עבודה לעשות.

<יעקב גואז: אני מתנצל אבל אני הולך לוועדה הבאה.

דוד צור: תודה.

דוד צור: אח"מ, אני מבקש לשמוע לגבי אכיפה.

עיסאווי פריג': צורי, יש לי מספר שאלות למשטרה.

דוד צור: ניתן להם לתת את הסקירה ואז תוכל לשאול את השאלות.

<יעקב גואז: אגב, חבר הכנסת פריג', כל נתון שהוועדה תבקש, היא תקבל.

<יעקב גואז: אין שום בעיה.

עיסאווי פריג': לפני שאתה עוזב.

עיסאווי פריג': האם אתם במועצה עשיתם דוח ניתוחי לגבי סדרנים, שוטרים ואלימות עם כל ההשלכות של הורדה ועלייה של כל מרכיב ומרכיב?

עיסאווי פריג': האם עשיתם ניתוח דווח שאפשר לראות אותו?

<יעקב גואז: תשאל את אורי.

<יעקב גואז: מה שהוא יגיד, אני אגיד שאני מסכים.

עיסאווי פריג': הורדנו שוטרים, העלינו סדרנים, עלויות, מה קרה עם האלימות, רמת האלימות, המקרים החמורים.

עיסאווי פריג': האם יש דוח ניתוח לשנתיים האחרונות ממנו אפשר להסיק מסקנות?

<אורי שפר: בשנה האחרונה, בתחילת העונה הנוכחית, סיימה את עבודתה המועצה בקדנציה הקודמת בראשותו של השופט בדימוס אמנון סטרשנוב.

<אורי שפר: עם סיום תפקידו הוגש דוח מסכם על כל המאפיינים וכל הפעולות שנעשו בתחום.

עיסאווי פריג': אני מבקש לקבל דוח מסכם.

<אורי שפר: תוכל לקבל העתק הדוח.

<אורי שפר: אם זה לא יספק אותך, תאמר לי ונראה מה עוד אפשר לעשות.

<אורי שפר: אני רק יכול לומר דבר אחד והוא שבישיבות – אולי אתה רוצה לקרוא את הפרוטוקולים של ישיבות המועצה, כי מה שאנחנו עושים במועצה - אנחנו מקבלים מדי ישיבה נתונים חד משמעיים עובדתיים בכל הנושא של השוטרים, של הסדרנים, יחסי הגומלין ואנחנו מנתחים מדוע במקום מסוים היו יותר סדרנים.

עיסאווי פריג': יש דוח ניתוחי כזה של השנתיים האחרונות?

<אורי שפר: לא יודע אם שנתיים אחרונות.

<אורי שפר: אני יכול לבדוק מה יש ולהעביר אליך.

עיסאווי פריג': זה מה שאני מבקש.

דוד צור: חבר הכנסת פריג' בעצם מזקק את מה שאמרנו קודם, הוא מזקק את העניין בשאלה מאוד קונקרטית שאומרת שזה שמאז חקיקת החוק יש מגמה של הורדה בעלויות השיטור.

<אורי שפר: לא.

דוד צור: אני רוצה לחדד את זה.

דוד צור: אני אומר שבגדול יש ירידה במספר השוטרים ובמאבטחים ושינינו את סדרי האבטחה.

דוד צור: האם אפשר להצביע – ואם כן, מה הנתון – על ירידה באלימות.

<אורי שפר: קודם כל, אמרנו את זה והצגנו את הנתונים בתחומים הללו.

<אורי שפר: יש ירידה בהיקף האלימות בארבע השנים האחרונות בצורה כמעט ליניארית.

עיסאווי פריג': נתונים.

<אורי שפר: יש נתונים.

<אורי שפר: אני אעביר לך את הנתונים.

עיסאווי פריג': דוחות.

<אורי שפר: יש דוחות, יש נתונים ויש מספר תיקים שנפתחו.

<אורי שפר: יש את כל מה שאתה שואל עליו ותקבל את זה.

<אורי שפר: אני רק רוצה לציין כאן שאנחנו ציינו את זה כבר בעבר, לא פעם ולא פעמיים, שמצד אחד יש ירידה בהיקף האלימות ומצד שני היו אירועים נקודתיים מאוד קשים.

<אורי שפר: אני לא יודע להצביע האם זה מראה על מגמת ירידה באלימות או מגמה של עלייה באלימות.

<אורי שפר: ניתוח סוציולוגי מאוד מאוד מהותי.

<אמיר נבון: בגלל מגמה של עלייה בחשיפה.

<אורי שפר: אני רוצה להסביר שאני מאוד מקדם בברכה את הנתונים ששמענו היום כי הם תפנית.

<אורי שפר: למה הם תפנית?

<אורי שפר: חבריי מהמשטרה יודעים שבשנה הקודמת, 2012-2013, 2011-2012, הייתה עלייה דרמטית במספר השוטרים.

<אורי שפר: אנחנו באנו והתרענו - זאת הייתה עמדת המועצה - לא לילד הזה פיללנו.

<אורי שפר: אמרנו שצריך לעשות מעשה.

<אורי שפר: בהזדמנות הזאת אני מברך את המשטרה כי התוצאות שקיבלנו אותן היום מראות שהמשטרה למדה את הנתונים, הפנימה אותם ופעלה בהתאם.

<אורי שפר: אני מברך על זה מאוד.

<אורי שפר: בהתאם לזה, דרך אגב, או במקביל לזה אנחנו רואים גם ירידה בהיקף האלימות.

<אורי שפר: אני חושב שקודם כל יש עוד הרבה מה לעשות.

<אורי שפר: אני חוזר ואומר שיש עוד הרבה מה לעשות אבל גם אי אפשר להתעלם ממה שכבר נעשה ואנחנו מברכים על מה שנעשה.

עיסאווי פריג': אני מבקש, ישיבה כזאת שבאה לסיכום עונת כדורגל, אלימות בספורט, מחייבת דוח על השולחן.

<אורי שפר: למשטרה יש דוח מקיף.

עיסאווי פריג': מחייבת לתת לנו דוח.

<אורי שפר: למשטרה יש דוח מקיף.

דוד צור: חבר הכנסת פריג', אתה לא היית בתחילת הדיון, אז אמרנו שאנחנו מתנצלים מראש על ההתרעה הקצרה ביותר שניתנה כאן לכל הגורמים.

<קריאה: העונה עוד לא הסתיימה.

דוד צור: אני קיבלתי את זה על צל ההר בדרום איטליה, בפוזיטנו, ואמרו לי שאני מנהל דיון ביום שני בעניין הזה.

עיסאווי פריג': אנחנו נקבל דוח סיכום.

דוד צור: בעוד חודש אנחנו נקיים דיון בו נקבל את כל הנתונים שאתה מדבר עליהם.

עיסאווי פריג': עוד שאלה למשטרה.

עיסאווי פריג': אני מבקש לקבל עלויות הסד"כים והסדרנים בעונת הכדורגל 2012-2013.

עיסאווי פריג': אני מדבר על עונת הכדורגל ולא על שנה קלנדרית.

עיסאווי פריג': זה לעומת עונת 2013-2014.

עיסאווי פריג': ירידה בעלויות ופילוח העלויות בין ליגות חובבניות לבין ליגות מקצועיות.

עיסאווי פריג': אתה אמרת 14 מיליון שקלים עלות הסד"כים ב-2012-2013 והצפי שלנו הוא תשעה מיליוני שקלים ב-2013-2014.

עיסאווי פריג': זאת ירידה של חמישה מיליון שקלים.

עיסאווי פריג': מה מקור הירידה?

עיסאווי פריג': האם אלה ליגות חובבניות או ליגות מקצועיות?

עיסאווי פריג': אני מבקש לקבל נתונים.

דוד צור: שאלה טובה.

דוד צור: אני רוצה לשמוע נתונים לגבי אכיפה, כתבי אישום, הרחקות.

דוד צור: לא עכשיו אלא בעוד חודש, עת נקיים דיון נוסף.

<עדנה בקנשטיין: גם אני התרשמתי מעניין הירידה המספרית אבל אנחנו מדברים על כמויות ועל איכויות.

<עדנה בקנשטיין: גם באלימות, האם התגברה האלימות הקשה או לא? וכשאני אומרת אלימות קשה, אתה יודע בדיוק למה אני מתכוונת.

<עדנה בקנשטיין: הסטטיסטיקה היא דבר כל כך יבש שאם אנחנו לא נכנסים פנימה, אנחנו נשארים עם נתונים שלא תמיד אפשר להסיק מהם מסקנות.

<עדנה בקנשטיין: אם יש אלימות קשה יותר, לפעמים זה מצדיק גם השקעה גדולה יותר דווקא במקומות האלה שיש בהם את האלימות הקשה ודווקא כלפי האנשים האלה.

<איתן מדמוני: מקובל, אבל עמיתי מאח"מ הם אלה שאמורים לתת זאת.

<עדנה בקנשטיין: אנחנו מדברים רק על כדורגל.

עיסאווי פריג': יש לי עוד כמה דברים שאני רוצה לציין.

דוד צור: תקבל את ההזדמנות לכך.

<דמיטרי חינבלאום: אני מחטיבת החקירות.

<דמיטרי חינבלאום: סקירה קצרה לגבי נתוני האח"מ.

<דמיטרי חינבלאום: לגבי עונת 2012-2013, אנחנו מדברים על 195 תיקים פליליים שנפתחו לעומת 112 תיקים בעונה הנוכחית.

<דמיטרי חינבלאום: מדברים כאן על ירידה של כשמונים תיקים.

<דמיטרי חינבלאום: לגבי כתבי אישום, הוגשו השנה עד כה כ-19 כתבי אישום לעומת 23 כתבי אישום בשנה הקודמת.

<דמיטרי חינבלאום: אם אנחנו מחשבים זאת באחוזים, אלה 17 אחוזים מול 11.7 אחוזים בעונה הקודמת.

<דמיטרי חינבלאום: עצורים, 63 מול 84.

<דמיטרי חינבלאום: מעוכבים, 113 בעונה הקודמת מול 81 בעונה הנוכחית.

<דמיטרי חינבלאום: מורחקים, בעונה הנוכחית 144 לעומת 197 בעונה הקודמת.

<דמיטרי חינבלאום: שוב, אלה נתונים יבשים שעוד לא נותחו ולא נעשו בקרות.

דוד צור: איך אתם מגדירים את הנתונים האלה?

דוד צור: אלה נתונים טובים?

דוד צור: זה מצביע על ירידה באלימות או זה מצביע על ירידה באכיפה?

<דמיטרי חינבלאום: אם אתה שואל לדעתי, דעתי בלבד, אני לא יכול להצביע על ירידה בהיקף האלימות כי יכול להיות שיש פחות תיקים אבל האלימות עצמה גוברת.

<עדנה בקנשטיין: אולי בגלל שיש פחות תיקים, האלימות גוברת.

עיסאווי פריג': אם כך, כל המודל נפל.

<דמיטרי חינבלאום: לא יודע.

<דמיטרי חינבלאום: זה לא מחייב.

<עדנה בקנשטיין: יש פחות תיקים ולכן אולי האלימות גוברת כי לא פוחדים.

<דמיטרי חינבלאום: זה לא מחייב.

דוד צור: יש קואורלציה ברורה בין ירידה במספר השוטרים, ירידה בסד"כים האלה, כך שבאופן אוטומטי אני מניח תהיה אכיפה פחות בנושא הזה.

דוד צור: הנתון היחידי שצריך לעשות לנו סדר בנושא וצריך למצוא את הפרמטר כי הוא לא רק כתבי אישום והתיקים, האם האלימות ירדה או לא, לדעתי הוא בדוחות שצריכים להיות מוצלבים עם דוחות השיפוט וגם מנהלי האירועים והמפקחים.

דוד צור: זה לא קשור דווקא למשטרה אלא קשור יותר להתאחדות או למי שמרכז את הדוחות האלה.

<לואי בדיר: אני מעט מעורה בליגות הנמוכות כי אני גם מגיע משם.

דוד צור: ועדיין מנסה לשחק כדורגל.

<לואי בדיר: מנסה, כן.

<לואי בדיר: לא מצליח.

<לואי בדיר: בשנה האחרונה לפחות, הרי אנחנו כל הזמן מיתגנו את זה כיהודים נגד ערבים, קבוצות של מיעוט נגד קבוצות של יהודים, בעונה האחרונה, לצערי, בעונה הנוכחית, נוכחנו לדעת שרוב מקרי האלימות קורים במגזר הערבי בין קבוצות שמשחקות אחת נגד השנייה.

דוד צור: בתוך עצמם.

<לואי בדיר: כן.

<לואי בדיר: לכשעצמו זה נתון מאוד מעניין ומסקרן.

עיסאווי פריג': אני רוצה שזה יהיה בתוך דוח הנתונים.

עיסאווי פריג': לא רק לשמוע אלא גם לראות את זה כתוב בנתונים.

<אורי שפר: אבל עדיין רוצים לדבר.

עיסאווי פריג': בסדר.

עיסאווי פריג': זה חשוב מאוד כי אני לא יכול לעשות מעקב על מה שאתה אומר, על מה שלואי אומר ועל מה שאומר כבוד השוטר.

עיסאווי פריג': ברגע שיש לי דוח, אני יכול לעשות מעקב ולחייב.

<אורי שפר: למשטרה יש דוחות שהיא מוציאה לבקשתנו.

<אורי שפר: תוכל לקבל בלי שום בעיה.

עיסאווי פריג': אני אמרתי לכבודו.

עיסאווי פריג': בבקשה.

<לואי בדיר: אני ממשיך.

<לואי בדיר: חלק מהבעיות או ממקרי האלימות שמתרחשים בליגות הנמוכות, אנחנו לא מקבלים עליהם דיווחים ולצערי גם משטרת ישראל לא מקבלת עליהם דיווחים ואני אומר את זה בנוכחות אמיר, כי חלק מהשופטים שנשלחים לליגות הנמוכות לפעמים מרגישים מאוימים ולכן לא כותבים ומדווחים בדוח השיפוט שלהם מה בדיוק קרה שם.

<לואי בדיר: אנחנו מכירים מקרים מאוד ספציפיים, כי אני נכחתי בחלק מהמקרים האלה, שכמעט היכו שופט או כמעט היכו שחקן או אוהד ופשוט בדוח השיפוט המשחק תם ונגמר כאפס-אפס או אחד-אפס ואין כלום.

<לואי בדיר: שנית.

<לואי בדיר: תשובה לדמיטרי על הנושא של האלימות והדוחות.

<לואי בדיר: לפני כחודשיים וחצי קיימנו ישיבה עם ראש חטיבת האבטחה בירושלים.

<לואי בדיר: לפרוטוקול אני חייב לציין שאנחנו עובדים בשיתוף פעולה מלא עם משטרת ישראל.

<לואי בדיר: אין בקשה שאנחנו מבקשים כמועצה או כמשרד הספורט ולא מקבלים מענה ממשטרת ישראל, מהאנשים שיושבים מולי ומעמיתים אחרים.

<לואי בדיר: אנחנו נקיים דיון יחד עם ההתאחדות לכדורגל שתהיה שותפה ועם משרד הכלכלה ואני חושב שגם נזמין נציג של ה-טוטו.

<לואי בדיר: נקיים דיון מאוד מעמיק על הליגות הנמוכות וננסה לצאת במודל שיטפל בליגות הנמוכות בעונת המשחקים הקרובה וכמובן – כתשובה לחבר הכנסת פריג' – נצא עם דוח מאוד מאוד מפורט לגבי עלויות הסדרנים.

<עדנה בקנשטיין: אני רוצה לומר רק מילה אחת וקוראים לה הסברה.

<עדנה בקנשטיין: אנחנו צריכים לשים דגש גם על הנושא של הסברה ולתת לזה את ההד הראוי.

דוד צור: כולל הדברים החיוביים ולא רק הנגטיביים.

<עדנה בקנשטיין: בוודאי.

<עדנה בקנשטיין: בלי זה היום, לא הסברת, לא פרסמת – לא עשית.

<אורי שפר: משפט אחד שחשוב שכולנו נדע.

<אורי שפר: אני לא יודע, ואני כן רוצה לדעת בהזדמנות מהמשטרה או כאשר נשב אתם, לגבי נושא קריאות גזעניות.

<אורי שפר: אמרנו, ואני חושב שהמשטרה תמימת דעים אתנו, להכניס שוטרי חרש לאצטדיונים.

<איתן מדמוני: יש.

<איתן מדמוני: במשחקים רגישים.

<אורי שפר: לעצור את המגדפים ואת המנבלים על המקום.

<אורי שפר: לשם עוד לא הגענו.

<אורי שפר: אולי יש שוטרים אבל אני לא מתרשם מהמעצרים האלה.

<איתן מדמוני: יש נוכחות קבועה של אנשי בילוש בכל המשחקים הגדולים.

<אורי שפר: אבל אין תוצאות.

<איתן מדמוני: יש נוכחות.

<איתן מדמוני: יש רכזי מודיעין שמלווים קבוצות אורחות באופן קבוע.

דוד צור: אחד כזה, ההוא שעומד ועושה ככה לרגב פנאן או ההוא שמקלל את סופו ללא הפסק כל הזמן, למה הוא במשחק מתחילת המשחק ועד סופו?

דוד צור: למה אחרי חמש או עשר דקות הוא לא בחוץ?

דוד צור: זה שמנטרים אותם, זה בסדר, אבל זה מה שנקרא לפוסט טראומה.

דוד צור: לכן השאלה היא מאוד קונקרטית.

דוד צור: אגב, גם הנושא הזה מופיע בדוח והקמת היחידה בטח תועיל לעניין הזה, כולל איסוף מודיעין.

עיסאווי פריג': אני רוצה לומר דברים טובים.

עיסאווי פריג': מתוך ניסיון אישי, מעורבות וראייה את מה שקורה, אני רוצה להעלות את סוגיית המודל שראיתי בכפר קאסם ואני חייב לומר שלמפקח לואי בדיר יש חלק ניכר ביוזמה הזאת ובעצם הוא מי שהוביל אותה והיא עבדה.

עיסאווי פריג': קבוצת כפר קאסם הייתה מעורבת במקרי אלימות בהרבה ממשחקיה.

עיסאווי פריג': מה זה הרבה?

עיסאווי פריג': במונחים של שלוש-ארבע פעמים, שבעיני זה המון.

עיסאווי פריג': הייתה יוזמה בכפר קאסם לאתר את האנשים שעושים את כל הבלגן בתוך הקהל ולצורך כך הקימו עמותת אוהדים רשומה.

עיסאווי פריג': מאז עמותת האוהדים הזו הוקמה, כפר קאסם חזרה להיות שקטה ועליזה והמשחקים שלה עוברים בכיף.

עיסאווי פריג': אני הופתעתי.

עיסאווי פריג': למה?

עיסאווי פריג': כי במשחקים כאשר האנשים קמים ומתלהמים, יש מי שישתיק אותם ואלה אנשים מתוך העמותה, מתוכם.

עיסאווי פריג': חלק מחברי העמותה הם אלה שהפכו להיות צעקנים.

עיסאווי פריג': המודל הזה עבד בצורה מרשימה ויצא שהישוב נהנה, הקבוצה נהנתה, פחות קנסות, פחות כותרות רעות והכול טוב ויפה.

עיסאווי פריג': למה שלא נמסד את המודל הזה הן ברמה תקציבית והן ברמה של חיוב קבוצות שיהיו להן עמותות אוהדים כאשר לעמותות האוהדים האלה יהיה משקל, אמירה ופורומים היכן שאנחנו צריכים.

עיסאווי פריג': זאת המלצה.

עיסאווי פריג': הנקודה השנייה שאני רוצה להתייחס אליה.

עיסאווי פריג': בכל מגרש כדורגל או מגרש כדורסל, כל האלימות מתחילה מבודדים.

עיסאווי פריג': אם אני ממקד את הסוגיה בבודדים הללו, אני ממגר אותה.

עיסאווי פריג': אני מבין שאנחנו לחוצים בזמן ולכן אני אסכם במשפט אחד ואומר לאורי, למשטרה ולאדוני היושב ראש, צורי.

עיסאווי פריג': אני מבקש ומתעקש שנקבל דוח מפורט עם כל ההשלכות והקישורים של כל מה שקשור לאלימות והעלויות – סדרנים, שיטור, אלימות, אלימות חמורה, באיזה ליגות היא קיים, באיזה מחוזות – דוח מפורט של השנתיים האחרונות לפחות כדי שנדע כי אלה יהיו כלים שיקלו עלינו בקבלת החלטות.

עיסאווי פריג': אני מבקש מאדוני לקבוע לוח זמנים לסוגיה הזאת כי זאת סוגיה מאוד מאוד חשובה.

עיסאווי פריג': זה כלי העבודה שייתן לנו המשכיות.

דוד צור: תודה.

דוד צור: מכיוון שאנחנו קצרים בזמן, ביקשו לדבר כאן מספר גופים ואנשים.

דוד צור: יש מישהו שרוצה לומר משהו ולא נתתי לו?

דוד צור: שיקום עכשיו.

<ליאור ליברובסקי: ממש בשני משפטים.

<ליאור ליברובסקי: אני מהקרן החדשה לישראל, מרכז תכנית גזענות ואלימות בספורט.

<ליאור ליברובסקי: רציתי לספר על הביקור של פול אליוט שהיה כאן בשבוע שעבר, נציג וויפ"א לכל מה שקשור למאבק בגזענות ובהפליה.

<ליאור ליברובסקי: עשינו אירוע גם בגמר גביע כדי באמת להראות את הדברים האלה ואני רוצה להודות להתאחדות לכדורגל וגם למשרד לביטחון הפנים, פרויקט עיר ללא אלימות, שהביאו ילדים ואחרי כן באנו לבקר בטייבה כאשר ראש העיר מאוד שמח לקבל אותנו ולהבליט את הנושא הזה ולהעלות אותו למודעות.

<ליאור ליברובסקי: בעניין דוחות.

<ליאור ליברובסקי: חבר הכנסת פריג', גם אנחנו עושים דוחות שכמובן הם דוחות משלימים שלא באים להחליף לא את דוחות השיפוט, לא את דוחות המשטרה ולא את הדוחות האחרים אבל זה עוד משהו שעוזר לקבל תמונה מקיפה לגבי מה שקורה במגרשים וביציעים מבחינת אלימות ומבחינת גזענות.

<ליאור ליברובסקי: אנחנו ממש עובדים על דוח מסכם שאני מקווה שיהיה מוכן עד סוף השבוע.

<ליאור ליברובסקי: הכוונה שלנו להמשיך עם הדברים האלה.

<ליאור ליברובסקי: אפרופו שיתוף פעולה זה עם חוץ לארץ, הוא מאוד חשוב.

<ליאור ליברובסקי: בגזענות אנחנו מדברים גם על מאבק בתופעות של הומופוביה וכל מה שקשור למגדר ונשים בספורט.

<ליאור ליברובסקי: אנחנו עושים את הדברים האלה בשיתוף עם משרד הספורט עד כמה שאפשר ועם המועצה למניעת אלימות בספורט.

דוד צור: תודה.

דוד צור: עוד מישהו?

<ליעד אילני: במקרה אני עוזר של צור אבל אני רוצה לדבר כאוהד מכבי תל אביב שהיה אתמול במשחק ויושב קבוע בשער 2 בבלומפילד.

<ליעד אילני: משתדל לגרור את צור מתי שמתאפשר.

<ליעד אילני: אני רוצה לדבר על מה שהיה אתמול.

<ליעד אילני: 13 אלף צופים בבלומפילד, מתחילות חגיגות האליפות, מתאימים את הבימה, אבי לוזון ניגש ולא אגזים אם אומר ש-10,000 מהצופים שרים במקהלה: אבי לוזון מת.

<ליעד אילני: אני באותו רגע התביישתי למרות שאני אומר, ואין לי בעיה עם זה, שבסקאלה של אוהדי הכדורגל אני מאלה שיש להם הרבה ביקורת על אבי לוזון כיושב ראש אבל זאת דעתי האישית.

<ליעד אילני: עדיין, לשמוע את הקריאות האלה, זה פשוט היה מבזה.

<ליעד אילני: אני חושב שאם נסתכל על החתך של האוהדים, אלה היו בעיקר חבר'ה בגילאי 25 ומטה.

<אורי שפר: סליחה שאני קוטע אותך.

<אורי שפר: אם היו שוטרים סמויים, למה לא לקחו שניים כאלה שצעקו?

<ליעד אילני: 10,000 אנשים צעקו.

<אורי שפר: שייקחו שניים.

דוד צור: אני לא רוצה לפתוח את זה.

דוד צור: זאת נקודה מבצעית שטקטית שיש מה לומר עליה.

<ליעד אילני: אם יורשה לי דווקא כמי שעוזר לזמן את הוועדה, כבר היו שלוש או ארבע ישיבות וביקשנו לזמן את יושבי ראש הקבוצות או נציגים של קבוצת הכדורגל אבל אף פעם לא הגיע מישהו.

<ליעד אילני: יש היום שלושה יושבי ראש של קבוצות שאני חושב שהם מאוד דומיננטיים – גולדר, שאחרי שנים שיושבי ראש של קבוצות כדורגל לא רוו נחת, יענקל'ה שחר ואלונה ברקט.

<ליעד אילני: אני חושב שאם אתמול או בעקבות אתמול היה יוצא מיץ' גולדר ואומר שחגיגות האליפות ביום חמישי מבוטלות – למרות שאני מאוד אשמח ללכת לשם – זה היה איזשהו עונש לאותם חבר'ה בגילאי 25 ומטה וזה היה גורם להם לחשוב.

<ליעד אילני: חייבים שיושבי ראש האגודות יהיו יותר מעורבים.

<ליעד אילני: נקודה אחרונה.

<ליעד אילני: אני לא יודע מה הנהלים שמעבירים לסדרנים, אבל אתמול ממש בשורה שלי הגיעו שניים-שלושה סדרנים כדי להזיז שלא ממקומם אנשים שהתיישבו במקומות שמורים.

<ליעד אילני: אני חייב לומר שמגיעים עם סיגריה דולקת, יאללה, בוא, תקום.

<ליעד אילני: לא הכי ייצוגי שיש.

עיסאווי פריג': חוק העישון עוד לא עבר.

<ליעד אילני: אני לא יודע מי מעביר את התדרוך, אבל אם רוצים שיתייחסו לסדרנים ברצינות, צריך להבהיר להם שהם אמורים להיות ייצוגיים כי התגובה של הקהל הייתה בהתאם.

דוד צור: אני אסכם את הדיון.

דוד צור: פתחתי ואמרתי שהדיון זומן בהתרעה מאוד קצרה ולכן הוא מתקיים בשבוע הזה בו עוסקים בכלל באלימות.

דוד צור: הוועדה הזאת היא ועדה עם פריזמה מאוד מסוימת לנושא של מניעת אלימות וגזענות במגרשים ולכן, למרות הזמן הקצר – ואני מאוד מודה למנהלת הוועדה שהתארגנה מהר מאוד – זימנו את הדיון הזה כפי שהוא וטוב שעשינו אותו כי לדעתי הדיון הוא דיון שפעם אחת מציף את הנושאים שמאוד מעניינים אותנו, ופעם שנייה, הוא גם דיון הכנה לקראת דיון נוסף שנרצה לקיים בעוד כחודש כאשר בדיון הזה, כפי שגם ציין חבר הכנסת פריג' מספר פעמים, היינו מאוד רוצים לשמוע נתונים מפולחים באופן שייתנו לנו איזו תמונה שהולכת אחורה ליישום החוק.

דוד צור: זה כדי לתת אובר ויו כזה של נתונים בהם המשטרה תצביע גם על נושא של הקצאת הסד"כים, גם על נושא האכיפה ועל מגמות עליהן אפשר להצביע, אם כן יש התגברות באלימות או לא.

דוד צור: כבוגר מערכות אלה, הסטטיסטיקות לפעמים יכולות להטעות.

דוד צור: לפני חודשיים היה כאן המפכ"ל וספג ביקורת קשה מאוד בוועדת הפנים על כך שהוא הציג נתונים שמצביעים על ירידה באלימות ולא מתרגמים נכון את המציאות כי פיקים מסוימים של אלימות מייצרים לנו תחושת ביטחון אחרת.

דוד צור: לכן יש הבדל משמעותי בין תחושת הביטחון לבין הנתונים האמיתיים שנותנים לנו את התמונה.

דוד צור: לכן הנתונים האלה הם מאוד חשובים.

דוד צור: נקודה שנייה שעלתה בדיון.

דוד צור: אני מאוד מברך את המגמה הזאת שראינו בעונה האחרונה של הורדת הסד"כים והקצאת הכוחות לשיטור ולאבטחה כיוון שהנושא הזה הוא עול ונטל גדול מאוד על הקבוצות שגם כך כורעות תחת הנטל.

דוד צור: אם המגמה הזאת תתייצב, כי אני לא מניח שהיא תוכל לרדת בממדים האלה, אבל היא תתייצב, ואנחנו נצליח להוריד את רמת האלימות במקביל, זה וין-וין.

דוד צור: מהבחינה הזאת הנתונים האלה ממש מעודדים, אבל נקבל את הסיכום ונשמע אותם כי יש כאן גם נתונים כספיים שראינו בהתאם, בהלימה לסד"כים, והם מרשימים ביותר.

דוד צור: חמישה מיליון שקלים שנחסכים מהוצאות שיטור, זה דבר משמעותי ביותר.

דוד צור: אגב, יכול להיות שיש בזה את עניין הקריטריונים האחידים.

<איתן מדמוני: שם.

<איתן מדמוני: רק שם.

דוד צור: זה דבר שיכול בהחלט להצביע על כך.

דוד צור: בדיון הבא אני רוצה לשמוע לגבי הקמת היחידה.

דוד צור: יגיע ראש אג"ת או מי שמרכז את העבודה.

דוד צור: אמרנו שנקבע מועד לנושא הזה עם ה-טוטו ואני אזמין גם את מפעל הפיס שהם לא קשורים בהכרח לסוגיה נטו של אלימות בספורט אבל בכלל בנושא של ההימורים הבלתי חוקיים כי יש לה נגיעה גם להשלכות של מימון היחידה הזאת.

דוד צור: לעניין הפרויקטים של מניעה.

דוד צור: שמענו כאן על כמה פרויקטים ואנחנו שומעים על כך בוועדות השונות.

דוד צור: הקדשנו לזה ישיבת ועדה אחת בנפרד.

דוד צור: ככל שנרבה בעניין הזה, כן ייטב.

דוד צור: צודקת כבוד השופטת בדבריה לעניין ההסברה ולעניין עשיית יחסי הציבור בעניין הזה.

דוד צור: אני רואה את הקמפיינים, גם כמי שצופה בעיתונות הספורט ובעיקר במשודרת אבל גם בכתובה, ואני רואה שהקמפיינים האלה עולים והם חשובים מאוד.

דוד צור: אני לא יודע לומר מה מידת ההשפעה שלהם אבל אין ספק שיש לזה מידה מסוימת של השפעה.

דוד צור: אני חושב שהפרויקטים שצוינו כאן, גם על ידי מצילה וגם על ידי השופטת, לעניין הפרויקטים שגם נכנסים לבתי הספר ונעשים בקרב הנוער – זאת השקעה שיכול להיות שנגיע אליה בעתיד.

דוד צור: לעניין האכיפה.

דוד צור: אמר כאן בצדק אורי, ואני מחזק את דבריו, שאנחנו חייבים לייצר הרתעה.

דוד צור: הכלי שניתן בחוק החדש, בחוק הספורט, מאפשר הרבה מאוד פעולות מינהליות שלא מצריכות את התהליך המייגע של איסוף הראיות, הגעה לבית משפט ועוד כהנה וכהנה דברים.

דוד צור: לכן אני לא בטוח שבנושא הזה המשטרה וגם מנהלי האירועים מנצלים מספיק את הסמכויות שניתנו להם.

דוד צור: אם יש איזשהו חוסר בהירות בעניין הסמכויות שלהם, שווה שנבהיר אותו.

דוד צור: אם נדרשים תיקוני חקיקה, בבקשה, יש לכם כאן ועדה שזה בדיוק התפקיד שלה.

דוד צור: תביאו את זה ואנחנו נריץ את תיקוני החקיקה האלה ככל שאפשר מהר.

דוד צור: אם זאת תהיה הצעה ממשלתית או אם זה יובא דרך היועצת המשפטית שלכם במשרד, אם זאת תהיה הצעה פרטית של חבר כנסת, זה לא משנה – זה ירוץ מהר מאוד כי יש כאן

דוד צור: כנסת מאוד קשובה לנושא הזה ואנחנו מאוד רוצים לקדם את החוקים האלה.

דוד צור: הנושא של האלימות המילולית, אתו התחלנו ובו אני רוצה לסיים.

דוד צור: כמי שגם מבקר לא מעט במגרשים, גם בארץ אבל גם בחוץ לארץ, התופעה הזאת היא לא גזרה משמים.

דוד צור: היא פשוט נעקרה מן השורש במדינות אירופה.

דוד צור: בגרמניה היא הייתה איומה ונוראה ובאיטליה היא עדיין בעייתית.

דוד צור: אגב, הייתי שם השבוע וראיתי את האירועים שהיו בנאפולי, אבל נאפולי היא דוגמה למקום שמאוד קשה להם להתמודד עם זה אבל הם הצליחו להתמודד עם זה יפה מאוד.

דוד צור: בגדול איטליה היא מוקד בעייתי.

דוד צור: יוון עדיין לא הצליחה להתמודד.

דוד צור: בריטניה, גרמניה, גם צרפת, הן פשוט דוגמה איך הצליחו להוציא מהשורש את הגזענות אבל גם את האלימות.

דוד צור: לכן בעניין הזה של אלה שעומדים ומקללים באופן גזעני, קוראים מוות לערבים ועוד כהנה וכהנה, אלה מושגים שלא יכירם במגרש ואת אלה צריך להוציא ולנקוט בפעולות נחושות.

דוד צור: אני לא אומר שבתוך קהל של 10,000 יכניסו שני שוטרים סמויים כי בסוף זה ייצר בעיה עוד יותר קשה אבל תיעוד ואחרי כן מיצוי ההליכים עם האנשים האלה ופרסום הנושא הזה, זה דבר שאפשר לעשות אותו.

דוד צור: אתה שואל אותי אם במקרה של הדר יוסף אי אפשר היה לשלוף את השלושה-ארבעה האלה?

דוד צור: אני אומר לך כמי שעשה את זה באוסישקין.

דוד צור: אני הוצאתי אגף שלם של חמישים אנשים במשחק דרבי בו צעקו שואה, שואה, ממזרחי תתאבד.

דוד צור: הוצאתי חמישים אנשים ויצאו החוצה בהפגנתיות מאתיים אנשים והיה יופי של משחק.

דוד צור: לדעתי אפילו הפועל ניצחו.

דוד צור: אם כן, זה לא משנה, בסוף המשטרה צריכה להיות מאוד מאוד קונקרטית בפעילות שלה.

דוד צור: אני מאוד מודה לכם על שבאתם למרות ההתרעה הקצרה.

דוד צור: כאמור, אנחנו נקיים דיון נוסף בעוד חודש.

דוד צור: תודה רבה.